text:
Úr tronga og tómgongd til vøkstur og vælferð
Politikkur10-04-2017 - 16:28 - Jóanis Albert Nielsen
FÓLKATAL: Upp á fá ár hava vit flutt okkum úr tronga og tómgongd til vøkstur og vælferð. Góða gongdin í búskapinum seinastu árini er høvuðsorsøkin til, at vit í hesum døgum kunnu hátíðarhalda, at vit eru fleiri enn 50.000 fólk í Føroyum. Hetta er ein søguligur varði.
Exit Føroyar er vent til Enter Føroyar. Vit eru nú yvir 50.000 fólk í Føroyum fyri fyrstu ferð nakrantíð.
Fyri bara fáum árum síðani setti hugtunga hugtakið Exit Føroyar dagsskránna. Við ein munn varð sagt, at vit taptu kappingina við útheimin um okkara ungu. At vit taptu kappingina um útbúgving, um bústaðir, og um spennandi størv.
Tað gera vit ikki longur.
Hugtakið “Exit Føroyar” er um at hvørva. Fleiri av teimum, sum hava lisið ella starvast uttanlands, flyta nú heim aftur. Fleiri tilflytarar flyta til Føroya at búgva og at arbeiða. Fleiri børn verða fødd. Leingi er aldursbólkurin undir 40 ár bara minkaður, men nú eru broytingar at hóma, tí fleiri og fleiri ung leggjast afturat. Eisini er at gleðast um, at ójavnin í kynsbýtinum hevur rættað seg nakað.
Góða gongdin í búskapinum seinastu árini er høvuðsorsøkin til, at vit í hesum døgum kunnu hátíðarhalda, at vit eru fleiri enn 50.000 fólk í Føroyum. Hetta er ein søguligur varði.
Upp á fá ár hava vit flutt okkum úr tronga og tómgongd til vøkstur og vælferð
Dýrabarasta tilfeingið
Fólkið er tað dýrabarasta tilfeingið, sum eitt og hvørt land hevur. Júst fólkið er ofta avgerandi fyri møguleikarnar hjá einum landi at standa seg væl. Okkara fólkagrundarlag er lítið, og hetta ger okkum enn meira viðbrekin, tá ið talan er um fólkaflyting.
Hyggja vit eftir okkara søgu, hava verið longri tíðarskeið, har at kalla eingin fólkavøkstur hevur verið. Frá umleið ár 1300 til 1600 búðu bara 3.500 fólk í Føroyum. Í heili 300 ár vaks fólkatalið ikki. Tá búleikaðust fleiri ættarlið á oyggjunum uttan at merkja nakran fólkavøkstur.
So gekk betri fyrst í farnu øld. Frá 1901 til 1950 vaks fólkatalið frá 15.000 til 32.000, sum er størsti fólkavøkstur, ið er skrásettur í Føroyum. Høvuðsorsøkin var, at nýggja fiskivinnusamfelagið vann frama við stórum vinnuligum framburði og einum útbygdum samferðslukervi.
Búskapargongdin og fólkatalið í Føroyum hanga óloysiliga saman. Tað hevur víst seg søguliga, at tá ið vit hava havt viðgongd í búskapinum í eina tíð, sæst hetta aftur í vaksandi fólkatali. Men okkara søga vísir eisini í ólukkumát, at tað øvugta eisini ger seg galdandi. Tá ið tað hevur gingið afturá í búskapinum, hava vit mist fólk av landinum í stórum tali.
Í løtuni er full ferð á føroyska samfelagnum. Búskaparvøksturin er stórur, útflutningurin veksur skjótt og arbeiðsloysið er lágt.
Loksins er eitt avlop í landshúsarhaldskassanum. Samgongan hevur vent hallinum á fíggjarlógini til eitt trivaligt avlop. Eftir ætlan veksur avlopið komandi árini. Trivaliga avlopið kemst av, at samgongan hevur hildið aftur, nú stórur búskaparvøkstur er í Føroyum. Tað hava vit ikki altíð gjørt. Og kreppurnar komu, tí ábyrgdarloysi valdaði í góðum tíðum. Læra vit ikki av mistøkunum í fortíðini, er skjótt at endurtaka tey í framtíðini.
Tað er sera týdningarmikið, at vit í góðum tíðum styrkja búskapin, so vit hava fíggjarliga styrki til framtíðar búskaparliga mótgongd. Hetta krevur, at vit halda aftur og økja avlopið hjá landinum í góðum tíðum. Tað raðfestir landsstýrið frammarlaga.
Stórar avbjóðingar
Góða gongdin í løtuni má kortini ikki fáa okkum at seta okkum afturá. Vit hava framvegis stórar avbjóðingar.
Ein sera trýstur bústaðarmarknaður er helst størsta einstaka avbjóðing beint nú. At fleiri og fleiri flyta heim økir tørvin á bústøðum. Bústaðartørvurin er ovurstórur í stórum pørtum av landinum. Skulu vit tryggja varandi fólkavøkstur, trivna og búskaparvøkstur er alneyðugt at fáa til vega fleiri bústaðir sum skjótast. Serliga eru tað leigubústaðir til rímiligan kostnað, lestrarbústaðir og vardir bústaðir, ið vit mugu leggja okkum eftir at útvega.
Vit byggja í løtuni fleiri lestraríbúðir, men tørvurin er stórur á fleiri øðrum økjum. Í ár koma væntandi 95 leigubústaðir afturat, umframt at Bústaðir ætlar at yvirtaka 52 lestrarkømur frá sjálvognarstovnum. Nýggi møguleikin hjá Bústøðum at útskriva lánsbrøv letur eisini upp fyri møguleikanum at byggja enn meira, og talið á leigubústøðum verður tilsamans umleið 300 í 2017.
Hyggja vit nøkur ár fram, verður vaksandi talið av eldri í mun til tal av teimum yngru ein risa stór avbjóðing. Og hon endurspeglar eisini raðfestingarnar hjá samgonguni komandi árini. Vit mugu syrgja fyri, at tað verður so gott at búgva í Føroyum, at tey ungu ikki vilja búgva nakra aðra staðni. Og fleiri grundleggjandi fet eru tikin.
Hartsperdu barnafamiljurnar hava fingið ein tiltrongdan skáa, nú barsilsfarloyvið er longt, barnafrádrátturin til børn undir skúlaaldur er hækkaður og familjuískoyti er sett í verk. Næsta fet er at hækka barnsburðarfarloyvið upp í eitt ár.
Dreymurin um útbúgving er í dag týdningarmeiri enn nakrantíð. Megna vit ikki at møta dreymunum hjá okkara ungu, so rýma tey til onnur lond fyri at fylgja dreyminum. Eitt av fremstu málunum hjá samgonguni er at skapa fólkavøkstur, tí jú fleiri og fjølbroyttari vit eru, jú sterkari eru vit. Hvør einasti føroyingur ger mun. Tí mugu vit nøkta tørvin á útbúgvingartilboðum, so okkara ungu velja Føroyar.
Tey lesandi hava eisini fingið betri umstøður. Fleiri nýggjar útbúgvingar eru settar á stovn, og einsamallir forsyrgjarar fáa nú lestrarstuðul alt árið. Næsta fet er, at øll, ið eru undir hægri lesnaði, fáa lestrarstuðul alt árið og enn fleiri nýggjar útbúgvingar verða settar á stovn.
Allir útlendingar í landinum skulu kenna seg hjartaliga vælkomnar. Seinastu árini er talið av tilflytarum vaksið, har nógv festa røtur og gifta seg við føroyingum. Tey eru eitt týdningarmikið íkast til samfelagið. Tørvurin á betri integratión er stórur. Vit skulu gera alt, vit kunnu, fyri at fáa tilflytarar at gerast partur av samfelagnum so skjótt og væl sum til ber. Og skal tað eydnast, er neyðugt, at vit øll taka lógvatak saman: land, kommunur, felagsskapir og einstaklingar.
Tað er ógvuliga umráðandi, at teir útlendingar, ið flyta til Føroya, fáa høvi at geva sítt íkast til samfelagið á ein týðandi hátt. Tá ið vit eggja teimum til at vera við og virka í samfelagnum, fáa vit økt virknið í samfelagnum, og tað verður okkum øllum til stóran fyrimun. Tað er einki dulsmál, at málsligu førleikarnir eru ein lykil til eina væleydnaða integratión. Hóast nøkur fet eru tikin rætta vegin, so er neyðugt, at vit leggja enn meira fyri at tryggja eitt haldgott undirvísingartilboð í føroyskum máli, mentan og samfelagsviðurskiftum fyri útlendingum, sum ikki duga norðurlendskt.
Allir krókar skulu við
Tað eru tíverri ikki øll økið í landinum, sum fáa lut í stóru framgongdini, ið eyðkennir okkara samfelag í løtuni. Fólkavøkstur er ikki kring alt landið. Serliga Suðurøkið hevur avbjóðingar.
Meðan mannamúgvan í Tórshavn økist hvønn dag, so berjist Suðurøkið við fráflyting. Tað skal eingin ivi vera um, at samgongan vil arbeiða miðvíst fyri at stimbra lív og virksemi kring alt landið.
Framgongdin má í størri mun koma øllum landinum til góðar. Nøkur ítøkilig stig eru tikin. Eysturoyar- og Sandoyartunlar verða framdir í verki, og tunnilstoymi verður sett í verk at fara undir smærru tunnilsverkætlanirnar kring landið. Ferðsluætlan fyri Vágoynna skal setast í verk. Farið verður undir ferðavinnuútbúgving í Vestmanna og listaútbúgving í Sandoy. Ítróttarháskúli í Vági, eftirskúli í Suðuroy og húsarhaldsskúli í Klaksvík skal byggjast, og miðnám á Kambsdali útbyggjast.
Vit halda á
Exit Føroyar. Hetta hugtakið var partur av okkara veruleika fyri fáum árum síðan. Føroyingar leita ikki longur í eins stóran mun av landinum, og tí nógv flyta aftur til Føroya. Tíbetur. Tey koma heim at byggja land saman við okkum, sum longu búgva her. Vit skulu tryggja, at vit hava eitt land, sum rúmar øllum – ikki minst teimum mongu útlendingum, sum velja at flyta til Føroya.
50.000 fólk er ein varði í okkara søgu.
Góðu gongdini eiga vit øll okkara lut í. Vinnan. Undanfarnar samgongur. Sitandi samgonga. Og ikki minst fólkið – kring alt landið – ið hevur skapt grundarlagið fyri, at gongdin er vend.
Nú mugu vit halda fast.
Tað gera vit við at føra ein skynsaman og skilvísan búskaparpolitikk.
Tað gera vit við áhaldandi at bjálva og brynja føroyska samfelagið til framtíðina.
Og tað gera vit við, at vit alla tíðina finna betri og smidligari loysnir soleiðis, at Føroyar framhaldandi fer at vera millum fremstu vælferðarsamfeløg í heiminum.
Aksel V. Johannesen, løgmaður


c: text/html

text:
Undir heitinum Fýra ferðir fýra møttust vit gomlu skúlafelagar, Martin, Hans, Jóhan Petur og eg, úti hjá Hansi á Norðasta horni. Tað gera vit aldri uttan skrá. Fýrakantaða heitið skuldi takast bókstaviliga. Alt skal ganga upp í fýra og hava ein kant, bæði borðtalur og spurnarkapping. Fyri ikki um at tala kantutu flatarnir hjá Fridu Zachariasen. Men avfall á vetri er ikki gott fyri blits og myndatól. Tað er sjón fyri søgn, sum sæst ovast. Myndin er tikin uttanfyri Bowlinghøllina á Hálsi, sum er einsti rundleitti partur á skránni, kúlurnar altso. Ikki nýgivnu kærleikskúlurnar, men tær marglittu bowlingkúlurnar, hjá hugfarsligu fyrimyndini - Lebowski.
Meðan hann kavaði av møkum, borðreiddi Hans við turrum fiski, nýkókaðum eplum og spiki frá Jóhan Peturi. Um kvøldið, eftir bowling, gongutúr og ølsmakking, gjørdi Hans døgurða, ið smakkaði so væl, at bara forrætturin bleiv avmyndaður. Avtalaðu borðrøðurnar høvdu so hvassan kant, at ilt var at lata vera við at blanda seg uppí, heilt frá heimspekinginum Kant, til Teir syngjandi Fýra. Kanska var tað fremsta orsøkin til at kulottusteikin ikki bleiv avmyndað.
Tá vit fýra møtast er bowling ein fastur táttur á skránni. Og so ganga vit ein túr at fáa rúm og luft fyri eini Fab Four ølsmakking, afturvið The Beatles. Afturvið Flying frá Magical Mystery Tour og annars Abbey Road, vóru hesi fýra øl-merkini roynd: San Miguel, Miller Genuine Draft, Newcastle Brown Ale og The Old Speckled Hen. Fýra ymisk sløg, ið øll smakkaðu væl og tær síðstnevndu høvdu ein góðan jólalit.
Søgan hjá Dirch Passer og Kjeld Petersen um gomlu skúlafelagarnar, sum møtast og fara púra skeivir, hvør av øðrum, er ein klassikari, sum vit javnan leggja undir nálina á plátuspælaranum. Grámálaði fílurin, við síðuna av Philips plátuspælaranum, er gjørdur í smíðtímunum hjá Sjúrði Poulsen á Venjingarskúlanum. Umframt at vit allir smíðaðu ein tílíkan, gjørdi Hans, denn knassi, tveir stórar háttalarar, sum enn ljóða eins gott og tá. Frontpanelið er tikið av og hómast til vinstru.
Tveir fýrakantaðir plátuhúsar við klassiskum innihaldi. Í ovara førinum If I Can Dream í originala Elvis-húsanum og í niðara førinum fimta LP-plátan hjá donsku Gasolin', har teir syngja og spæla Fatherless Hill, sum nýggi filmurin Submarino hevur gjørt kendan aftur. Ein stuttligur dagur - við kava!

robotstxt: allowed

filter: keep


text:
Gamlaárskvøld savnast íbúgvar og grannar í felagshølunum í Tórsbyrgi, ein tíma fyri midnátt. Jón, sum sæst mitt fyri, stendur fyri bálinum, sum kyndlarnir seinni skulu festa í. Martin hevur lagt Allan og Hanusi lag á, hvussu rættir kyndlar skulu gerast og hvat tilfar skal brúkast.
Øll fáa ein kyndil, sum fest verður í, og so er kyndlagonga úr felagshølunum og runt alt økið í Tórsbyrgi. Fremst fyri sæst Meta og aftanfyri Gutti og Bjarnvarður.
Á opna plássinum, undir vegginum hjá Heðin og Maluni, verður stegað og myndir tiknar. Edvard syngur Boðar tú til allar tjóðir.
Vinmenninir hjá Hanusi savnast við bálið, eins og undanfarin ár. Teir eru Allan, Hergeir, John og Hanus. Vit lata teir standa eina løtu, við og uttan blits.
So slær klokkan midnátt og øll savnast í túninum í felgashølunum at senda rakettir og ynskja hvør øðrum gott nýggjár.
Martin og Edvard eygleiða tað nógva skjútsi sum verður skotið upp í loft, meðan Sigrun bjóðar ein durasnaps í nýggju og ljósu felagshølunum.
Sverri heilsar nýggjasta Tórsbúgvanum, Eyðuni Jacobsen, sum eisini fær nøkur orð um nýggjárshald og hondbólt frá Jón. Men seinasta orðið fær ein álvarsamur løgmaður.


text:
HB-stuðlar havt aðalfund
Á aðalfundi hjá HB-stuðlum mikukvøldið 6. mars varð staðfest, at nevndin heldur áfram nærum óbroytt við Turið Láadal Sejersdóttir sum forkvinnu.
Fitt av fólki vóru møtt á aðalfundi, og fyrsta mál á skránni hjá fundarstjóranum var at geva forkvinnuni orðið til formansfrágreiðingina. Turið varð vald til forkvinnu í HB-stuðlum á seinasta aðalfundi, og hetta var sostatt hennara fyrsta formansfrágreiðing.
Turið greiddi frá virkseminum í farna ári, og vísti m.a. á, at árliga tiltakið hjá HB-stuðlum - kontrollørveitslan - nú var blivin meira umfatandi, vísandi til at onnur hjálparfólk eisini vórðu boðin við, hetta sum viðurkenning av, at mangar uppgávur vóru í HB, og nógv ymisk fólk umframt innkrevjararnir tóku lut í hesum.
Annað virksemi hjá stuðlunum farna árið var eitt nú søla av hettutroyggjum, fyriskipan av marknaðardøgum og ymisk onnur tiltøk í sambandi við dystir, bæði á heima- og útivølli. Fyri fyrstu ferð hava HB-stuðlar valt ársins áskoðara, og har varð Herluf Gudmundarsson valdur.
Til nevndarvalið stóðu Heðin Weihe, Óli Ludvig og Regin Berg fyri vali. Nevndin skeyt upp at talið av nevndarlimum bleiv víðkað úr fimm til sjey. Heðin bar seg undan afturvali sum nevndarlim, men vildi fegin taka við sum tiltakslimur. Tí varð skotið upp at velja Óla, Regin, Fríðunn Niclasen og Tommy Falkenberg sum nevndarlimir, meðan Heðin og Eyð Aabak Jensen blivu skotin upp sum varalimir.
Aðalfundurin tók væl undir við hesum. Hinir nevndarlimirnir eru umframt Turið, Uni Nielsen og Anja Rasmussen.
Aftaná formliga partin av aðalfundinum, tosaðu fundarlutakararnir um ymisk viðurskifti og takkaðu nevndini fyri framúr gott arbeiði.
Myndir: Rakul Hansen/HB.


text:
Vestanstevnurenning
ítróttur12-07-2017 - 10:45 - Jóanis Nielsen
Tíðindaskriv:Vestanstevnurenning 2017
Aftur í ár skipar Ítróttarfelagið Frælsi fyri árligu renningini á vestanstevnu, sum í ár verður hildin í Miðvági í døgunum 14. til 16. juli.
Renningin verður leygarmorgunin 15. juli kl. 10.00 og runnið verður frá MB húsinum. Kappast verður í fleiri aldursbólkum hjá børnum og vaksnum. Aldursbólkarnir hjá børnum eru -7 (f. 2010 og yngri), -10 (f. 2007-2009), -13 (f. 2004-2006), -17 (f. 2000-2003). Hjá vaksnum verður runnið í bólkunum opinbólkur (f. 1972-1999), veteranar (f. 1962-1971) og super veteranar (f. 1961 ella fyrr).
Byrjað verður frá MB húsinum og runnið verður út á Bakka, norður til brúnna á Bótolvsvegi, eftir landavegnum inn á Torvmansbakka og aftur til MB húsið. Hendan rutan verður runnin tvær ferðir og er í alt 5,3 kilometrar. Børnini renna styttri teinar, frá MB húsinum út á Bakka og aftur.
Tilmelding fer fram á síðuni hjá FÍF renn.fo, eisini ber til at tekna luttøku á staðnum. kostnaður fyri børn er 20,- og fyri vaksin 50,-. Start nummar kann heintast frá kl. 9.00 við MB húsið.


text:
1911
Innihaldsyvirlit
Hendingar[rætta | rætta wikitekst]
- 18. mars - Altjóða Kvinnudagur verður hildin fyri fyrstu ferð.
- 5. juni - Hests kirkja verður vígd.
- 22. juni - Georg V verður krýndur kongur av Stóra Bretlandi.
- 24. juli - Hiram Bingham endur uppdagar Machu Picchu í Peru.
- 21. august - Vincenzo Peruggia stelur kenda listaverkið Mona Lisa frá listasavninum Louvre í París. Málningurin og Vincenzo verða tó skjótt funnin aftur.
- 14. desember - Roald Amundsen røkkur Suðurpólin.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 6. februar - Ronald Reagan, fyrrverandi amerikanskur forseti. (d. 2004)
- 7. apríl - Jóhannes av Skarði, føroyskur rithøvundur (d. 1999)
- 27. apríl - Jóhan Hendrik Sigurð Joensen.
- 6. august - Lucille Ball, amerikonsk sjónleikarinna (d. 1989)
- 14. oktober - Cai A. Vagn-Hansen, danskur amtmaður (d. 1990)


text:
Skilagott at víðka húsalánsgrunnin
Dan Klein --- 26.09.2011 - 18:55
Bústaðarmarknaðurin í Føroyum er alt ov eintáttaður og príslegan er eisini sera høg í stóru plássunum. Við at gera broytingar í húsalánsgrunninum, og við at fáa lóg um lutaíbúð ígjøgnum løgtingið, so eru vit komin eitt stig nærri til fjølbroytta bústaðarmarknaðin, sum stórur tørvur er á.
Bústaðarpakkin má setast í verk beinanvegin, soleiðis at fólkið fær fleiri møguleikar at seta búgv. Verður avbjóðingin við føroyska bústaðarmarknaðinum loyst á góðan hátt, hvørvur hópurin av núverandi og framtíðar sosialum trupulleikum.
Tað er í dag somikið dýrt bæði at leiga og at seta búgv, at nógvar familjur hava ilt við at fáa endarnar at røkka í gerandisdegnum. Talan er ikki einans um nøkur fá láglønt fólk, lesandi ella arbeiðsleys, men um hópin av (barna)familjum,sum eisini hava rímiliga góðar inntøkur.
Uppskotið um húsalánsgrunn er eitt stig á leiðini rætta vegin.


text:
Eivind
Ortind Simonsen er ein gudloysingur og limur í felagnum Gudloysi, sum tykist
vakna og fara til songar við blogginum Kristindómur Svarar. Flestu viðmerkingar
her inni og tær eru nógvar og drúgvar, koma av telduni hjá Eivind.
Eivind
er gjøgnum seinasta ári komin við eini rúgvu av pástandum, sum (eg haldi vit
kunnu siga) vit hava megna at svara aftur. Flestu av hesum pástandum eru jú so
mikið veruleikafjarðir, at tað liggur lítil orka í, at skula vísa á at
argumentini ikki samsvara so væl við veruleika og keldir.
Í
einum úttalisi á kjak.org skrivar Eivind soleiðis um at kjakast við kristin:
Blíva trúgvandi ongantíð troytt av at útstilla seg sjálvan
sum óvitandi tápur? Ella er trupulleikin kanska meira tann, at tey trúgvandi
sjálv ikki duga at síggja hvussu stupid tey eru, og tískil ikki vita av, at tey
útstilla seg sjálv sum óvitandi tápur? Vit, sum hava ein fungerandi heila og
eina vitan sum strekkir seg útum bíbliuna: er tað ikki okkara skylda áhaldandi
at peika á býttleikan hjá teimum trúgvandi soleiðis at tey so við og við fáa
lúka grovastu tápuligheitirnar út? Gera vit ikki øllum somlum eina bjarnatænastu
við hesum misskilta kurteisi, har man ikki má nevna ein spaka fyri ein spaka,
tí so er tað fornermandi, kjakdrepandi osfr.?
Hetta Innleggið snýr seg um eitt undanfarið innlegg, har í Eivind undir viðmerkingum, pástendur
at nútíðar Kristindómur hevur sínar røttur úr 1800 talinum og at kristin ídag
einki hava í felag við fornkristin uttan sjálva trúnna á Jesus. Somuleiðis
blandar Eivind millum trúarverju, evangelisering og kristnan lívstíl og tykist
ikki síggja ella skilja munin millum hesi.
Í
hesum innlegginum fari eg sum ikki einaferð, at svara pástandunum hjá Eivind
aftur, punkt fyri punkt.
Eivind skrivar
“Sjálvandi sær mann ikki alt
hetta, tí nútímans kristindómur og ikki minst trúarverja, hevur sín uppruna í
1800 talinum. Stórt sæð tað einasta tú hevur til fealgs við tey fyrstu kristnu
er, at tit trúgva á ein persón við navninum Jesus. Mátin tit gera tað uppá er
so grundleggjandi øðrvísi, at tað akkurát tað sama kundi verið talan um tveir
ymiskar átrúnaðir.”
Víðari skrivar Eivind:
Lesur ein um kristindóm
fyrstu hundrað árini, ella bara fyrsta árið, eftir deyða Jesusar, so sær mann
greitt, at hesin kristindómur var ein heilt annar. Ja, tit brúka somu bíbliu,
men onkursvegna valdu tey fyrstu kristnu at taka boðskapin í bíbliuni í størri
álvara. Tá Jesus t.d. segði, at hansara lærusveinar ikki skuldu savna sær
gripir her á jørð, har mølur og rustur herjar, so tóku tey fyrstu kristnu hetta
í álvara. Í Ápostlasøguni lesa vit, hvussu tey fyrstu kristnu áttu alt í
felag.
Sært tú hetta í nútímans kristindómi?
Høgni svarar:
Eivind er ivaleyst óvitandi um at tað eru kristin í hesum
heimi, sum ídag mugu offra seg á sama hátt, sum tey fyrstu kristnu, hesi deila
alt og eru tilreiðar at líða bæði píning, fongsul, fangatippi og deyða fyri
sína trúgv. Eivind hevur ivaleyst fest eyguni ov fast á kristna samfelagið í
Vesturheiminum, uttan at geva sær far um, at tey flestu kristnu búgva uttanfyri
Vesturlendska samfelagði. Mong av hesum liva í muslimskum ella ateistiskum
samfelagum og mugu vegna sína trúgv líða ómetaligan ágang og kúgan.
Eivind
fer so ómetaliga hermeutiskt skeivur við hesum tekstinum sum hann sipar til. Feilurin
liggur í at blanda millum narrativ og boð. Talan er her um Ápostlasøguna og kristna
samfelagið í Jerusalem, beint eftir deyða og uppreisn Jesusar. Hesi gera ikki
minni enn at dannað eitt samfelag sum deilir alt. Soleiðis var kristna
samfelagið í Róm í ár 150 eisini uppbygd og er ómetaliga positivt og neyðugt um
umstøðurnar leggja upp til tað. Trupuleikin við tulkingini hjá Eivind er tó, at
kristin ongantíð eru biðin um at dannað eitt slíkt samfelag. Kristna samfelagi
í Jerusalem er ikki eitt boð til okkum, men ein lýsing av hvussu tey fyrstu
kristnu í Jerusalem, eftir umstøðunum valdu at skipa seg.
Í
Vesturheiminum, serstakliga her í Evropa, hava tey kristnu í nútíðar høpi, ikki
havt eitt slíkt samfelag fyri neyðini. Men um Eivind við hesum meinar, at tey
kristnu sita hendur í favn og ikki geva sær far um hvønn annan so fer hann
stórliga skeivur.
Eivind skrivar:
Vit lesa um, hvussu tey fóru
út í heim uttan at tey skuldu á áralangar skúlar áðrenn tey hildu seg vera
skikkaðan til at boða gleðiboðskapin. Tey gjørdu tað bara.
Høgni svarar:
Hetta er eitt stak vánaligt argument, tað sum vit kalla eitt 'strawman' álop. Eivind uppsetur her tað argumentið, at fyrsta árhundra
Kristindómurin skal hava samskipa áralangar skúlar fyri líkjast nútíðar
Kristindómi. Vóni Eivind er vitandi um, at Kristindómur í fyrsta árhundra slett ikki hevði tær sømdir sum Kristindómurin hevur ídag.
Tó eftir øllum at døma seg tykist tað, sum um Eivind heldur
at elstu Kristnu keldurnar eru nógv eldri enn kristin vanliga pástanda. At dømi
út frá øðrum pástandum, einaferð í 2-3 árhundra. Stuttligt tí tað er í 2
árhundra, at tey kristnu fara í holt við kristnar skúlar, Panteus í Alexandria
er eitt gott dømið. So um Eivind sipar til kristindóm í 2 árhundra, ja, so vóru
skúlar til taks, fyri tey sum fóru út í kristna tænastu.
Tó hetta argumenti hjá Eivind undrar meg stórliga, tí nú havi
eg hoyrt Eivind pástanda at hann er meistari í logik og deduktión og at hann
hevur serligar førleikar at uppfata og skilja fakta og veruleika frá lygn og óveruligleika.
Men her síggja vit kanska heldur eitt snøgt dømi uppá, at hendan hugsjónin hjá
honum ikki heldur.
Fyri tað fyrsta definera skúla? Høvdu tey kristnu í fyrsta
árhundra, skúlabygningar og universitetir eins og vit hava ídag? Ivaleyst ikki. Er hetta soleiðis Eivind definerar ‘skúla’? Vit vita tó, at Paulus og aðrir
møtust í skúla Tyrannusar í Efesus og tann fyrsti kristni skúlin vit veruliga
eru vitandi um, er Panteus skúlin í Alexandria, sum ivaleyst var virkandi í mið
aðru øld. Annars vóru tað fleiri kristnar miðstøðir við endan á fyrsta
árhundra, har frálæra fór fram, lærisveinavenjing, uttanatlæra, kopiðering av
tekstum, harí hesir eisini lógu inni við arkivum. Í veruleikanum ein skúli í
tátíðar høpi.
Men argumentið vísir eisini, at sum ikki einaferð, hevur
Eivind ikki peiling av hvat ið veruleiki og fakta snúgva seg um í nøkrum
kristnum høpi!
Fyrsta árhundra Kristindómur eins og annað árhundra
kristindómur var í síni heild ein skúli.
Kristindómur byrjaði sum eitt jødiskt lærisveina rák, og tað
vóru fleiri slíkir millum jødiska fólki og hetta vóru skúlar, har í lærisveinar
vóru lærdir og uppvandir av einum lærimeistara. Ein slíkur skúli vardi vanliga
í fleiri ár, og snúði seg bæði um frálæru og praksis. Hetta er tann myndin vit
fáa frá Evangeliinum, Ápostlasøguni, Brøvunum og eisini í teimum brøvum og
bókum sum eftirfylgja Nýtestamentligu bókunum.
Upplæringin av Jesusar lærisveinum tók ivaleyst trý ár og væl
møguliga longri.
Markus lýsir tað soleiðis:
Hann fór niðan á fjallið og kallaði til sín teir, ið hann
sjálvur vildi; og teir komu til hansara. So útvaldi hann tólv, sum skuldu vera
hjá honum, og sum hann so kundi senda út at prædika (Markus 3: 13-14)
Tað vanliga var at skúlin somuleiðis skuldi verða áhaldandi
eftir at uppruna lærimeistarin var farin foldum frá. Tí sigur Jesus í Matteus
28: 18-19 tá hann hevur stevnu við sínum lærisveina flokki í Galilea:
“Farið tí ú tog gerið øll fólkasløg til lærisveinar…læri teir
at halda alt, ið eg havi boðið tykkum”
Hevur tú hug at fara djúpri, kunnu vit fara inn á eina rúgvu
av versum og somuleiðis hyggja eftir skriftunum hjá tildømis Klement úr Róm,
Polycarp, Justin Martyr og Irenaeus; hesir annaðhvørt kendu ápostlarnar og ella
teir sum kendu ápostlarnar og høvdu tikið hendan hugburð og sið yvir.
Irenaeus lærsveinur Polycarps (sum var lærisveinur hjá
Jóhannes ápostli) lýsir hvussu hann sat og lærdi frá Polycarp og enntá lærdi
seg traditiónirnar uttanat:
‘...I then listened to them attentively, and
treasured them up not on paper, but in my heart; and I am continually, by God's
grace, revolving these things accurately in my mind’.
Somuleiðis lýsir Irenaeus hvussu Polycarp
sjálvur hevði siti við føtur Jóhannesar:
‘...and how he would call their words to remembrance.
Whatsoever things he had heard from them respecting the Lord, both with regard
to His miracls and His teaching, Polycarp having thus received [information]
from the eye-witnesses of the Word of life, would recount them all...’
Veit ikki hvussu nógva vitan Eivind hevur um fornsøgu,
kirkjusøgu og griska málið, men tá talan var um uttanatlæru av hesum slag, so
var sipa til ein skúla, skúlabygning ella ikki!
Líknandi er sagt um Klement úr Róm:
‘...the very ancient, and universally known Church
founded and organized at Rome by the two most glorious apostles, Peter and
Paul...The blessed apostles, then, having founded and built up the Church,
committed into the hands of Linus the office of the episcopate. Of this Linus,
Paul makes mention in the Epistles to Timothy. To him succeeded Anacletus; and
after him, in the third place from the apostles, Clement was allotted the
bishopric. This man, as he had seen the blessed apostles, and had been
conversant with them, might be said to have the preaching of the apostles still
echoing [in his ears], and their traditions before his eyes. Nor was he alone
[in this], for there were many still remaining who had received instructions
from the apostles... To this Clement there succeeded Evaristus. Alexander
followed Evaristus; then, sixth from the apostles, Sixtus was appointed; after
him...’
Loveday Alexander fer neyvan skeivur tá hann skrivar:
“…as
Nock remarked long ago, to the pagan observer, the average Jewish or Christian
group would have looked more like a school than a religion” (Ancient Book
Production and the Circulation of the Gospels, í The Gospels for All
Christians: Rethinking the Gospel Audiences, s.79)
Tú tykist eisini at verða lukkuliga óvitandi um mótsætta
veruleika, at flestu kristnu sum í dag boða gleðiboðskapin, ongantíð hava verði
á nøkrum bíbliuskúla. Tey flestu sum ídag hava verið út í trúboðan hava verið
út við summartoymum í nakrar vikur. Hetta samsvarar ikki við pástandin hjá
Eivind um hesa áralangu skúlagongd fyri at verða skikkaður at boða
gleðiboðskapin. Hetta er ein beinleiðis villeiðandi útsøgn, frá einum sum
tykist fulkommuliga óvitandi um aldargomul eins væl og nútímans kristin
viðurskiftir.
Annars finnast tað eisini mong kristin, sum ikki bara í
summar toymum, men eisini í sínum dagliga gerandisdegi kunngera ella boða
Kristindómin, uttan at hava havt nakra serstaka venjing. Hetta sama telur fyri framstandi prædikumonnum
og kvinnum. Fyri nøkrum fáum vikum síðani, fór ein trúgvur Guds tænari úr Ebenezer
til gravar (Osvald Kjærbo). Maðurin halgaði tað mesta av sínum lívið til at
lesa, granska, prædika og undirvísa, tó uttan nakra gudfrøðiliga útbúgving,
ivaleyst hevði hesin eisini kunna sett flestu gudfrøðingar væl og virðuliga
uppá pláss, um eitt slík kjak hevði verið sett upp.
Sum heild í Ebenezer í Havn har eg vaks upp, ýddi av væl
lærdum prædikumonnum, fleiri av hesum kendu heila innihaldi av Bíbliuni nærum
av hjarta og flestu uttan nakra gudfrøðiliga útbúgving. Tá tú sigur at kristnir
forsprákarir í dag skulu hava gingi í áralangum skúla fyri at verða skikkaðir
av boða evangeliið, so vendir tú tær til eina verð sum er púra ókend í
veruleikanum. Eg kenni heldur ikki til hetta frá trúboðaramarkini, har eg havi
verið við og starvast í mong ár.
Tó so eru tað skúlar ídag, sum í hvussu frálærumessiga
samsvarar við at lærisveinarnir í fyrstu og aðru øld vóru upplærdir fulla tíð
og í áravís av kristnum leiðarum.
Men nú veit eg ikki hvønn trupuleika tú hevur við nútímans
bíbliuskúlum? Hesin fyrimunur ger at vit kristnu kunnu vinna okkum skjótari og
nógv meiri kunnleika. Veit ikki heilt hvussu hetta skilir meg frá upprunaligum
Kristindómi?
Eg veit heldur ikki heilt hvat tú meinar við ‘skikka’. Rætt
er at einstøk kristin uttan fulla upplæring og venjing, ídag eins og tá, taka
lut í kristnum virki og boða av boðskapinum. Men í Nýggja Testamenti, var mikið
gjørt burtur úr at tey sum framstóðu sum leiðandi alment, ella fóru út í
trúboðara tænastu vóru væl skikka til slíkt verk. Her fert tú enn einaferð
grundleggjandi skeivur, ivaleyst av tí einu orsøk at tú einki kennir til
kristnu skriftirnar ella tess fyriskipaninar.
Tak eitt nú fortreytirnar fyri at verða ein leiðandi 1
Timoteusbræv 3. Ein av fortreytunum er at hesin skal hava førleikan at læra
onnur; grundin er tikin upp í Titus 1: 9:
‘Ein í heldur fast við hitt
trúverda orð eftir læruni—fyri at hann kann vera førur fyri bæði at áminna við
hini heilnæmu læru og at teppa tey sum siga ímóti’.
Tað er ilt at siga um ein slíkur altíð hevði verið upplærdur
av einum ápostli sum ein fultíðar lærisveinur, ella um hesin fekk frálæru tá
hesir vóru tilstaðar og annars var sjálvlærdur. Men óansæð, so síggi eg ongan
mun á hesi lýsingini av Ur-kristindóminum og nú tíðarkristindóminum
Tá tú sigur at teimum ikki nýttust at halda seg verða
skikkaði at bera gleðiboðskapin, sum tú sigur: ‘tey bara gjørdu tað’, so fer tú
somuleiðis grundiga skeivur:
Ein av kravdu førleikunum var sum sagt, at kunna geva frá sær
frálæru, fleiri slíkir vóru upplærdir av ápostlum og ápostoliskum lærisveinum,
eins og teir fyrstu av Jesu lærisveinum vóru.
Lærisveinarnir vóru allir uppvandir til at verða ‘skikkaðir’
til slíka tænastu. Teir sum eftir fylgdu máttu somuleiðis verða uppvandir, sum
Klement úr Róm skrivar:
"Our apostles also knew, through our Lord Jesus Christ, that there would be
strife on account of the office of the episcopate. For this reason,
therefore, inasmuch as they had obtained a perfect fore-knowledge of this, they
appointed those [ministers] already mentioned, and afterwards gave
instructions, that when these should fall asleep, other approved men should
succeed them in their ministry. We are of opinion, therefore, that those
appointed by them, or afterwards by other eminent men, with the consent of the
whole church, and who have blamelessly served the flock of Christ, in a humble, peaceable, and
disinterested spirit, and have for a long time possessed the good opinion of
all, cannot be justly dismissed from the
ministry. For our sin will not be small,
if we eject from the episcopate those who have
blamelessly and holily fulfilled its duties. Blessed are those presbyters who, having finished
their course before now, have obtained a fruitful and perfect departure [from
this world]; for they have no fear lest any one deprive
them of the place now appointed them. But we see that you have removed some men
of excellent behaviour from the ministry, which they fulfilled blamelessly and
with honour". (Klement úr Róm,
44)
Henda dygdin sum var løgd í hesar lærarir, sást oftast aftur
í samkomulimunum:
carefully attending
to His words, you were inwardly
filled with His doctrine (Klement úr Róm 1-2)"
Eg síggi ongan mun á hesum og mínum uppvøkstri í mínari
samkomu sum ungur; bæði samsvara við hvørt annað.
At persónar bara lupu út í trúboðan, uttan at verða skikka,
er somuleiðis ein skrøna gitin úr tínum egna hugaheimi! Ein maður sum Paulus
(tildømis), eins og leiðandi toymi, tók heldur ikki bara beina leið út og
boðaði evangeliið, maðurin mátti tryggja sær í at Gud hevði roynt seg, at
Paulus hevði staði royndina og at Gud nú roknaði seg verdigan, tað vil siga at
hann var skikkaður:
“…eins og vit av Gudi eru
hildnir tað verdir, at evangeliið er okkum trúgvi upp í hendir, so tala vit,
ikki fyri at toknast menniskjum, men Gudi, sum roynir hjørtu okkara ” (1 Tess 2:
4).
Ein síða av sakini var lærdómur í skriftunum, eins og tá vóru
summi sjálvlærd og onnur upplærd fulla tíð, eins og ídag. Her kann bara sigast
at nútíðar Kristindómur og Ur-Kristindómurin samsvara.
Tín pástandur er tí ógrundaður, skeivur og villeiðandi.
So fyri at svara tínum pástandi omanfyri:
“Sært tú hetta í nútímans kristindómi?”
So er svarið: ja!
Eivind skrivar:
Trúarverja
fyri hesi fyrstu kristnu var at opna munnin, tí heilagi andin skuldi nokk
fortelja teimum, hvat tey skuldu siga.
Sært tú hetta í nútímans kristindómi?
Høgni svarar:
Púra
skeiv tulking, bæði av evnið og teksti!
Jesus
sum sigur hesi orðini, tosar um eina specifika umstøðu har tey standa fyri
rættinum og eru undir svárari atsøkn:
Táið tey nú geva tykkum upp, stúrið tá ikki
fyri, hvussu ella hvat tit skulu tala! Tí tað skal verða tykkum givið í somu
stund, sum tit skulu tala (Matteus 10: 19).
Eivind
tykist ikki leggja stórt í heildarmyndina og samanhengin, tí hesin sami sum
úttalaði orðini í Matteus 10: 19, er tann sama sum nýttið trý ár av sínum lívið
til at læra og uppvenja ein hóp av lærisveinum til framtíðar tænastu. Í Matteus
28: 20 sigur hann við hesar somu lærisveinar og aðrar við: ‘…læri teir at halda
alt, ið Eg havi boði tykkum’. Men bíða nú, eg helt Bíblian segði, at kristin
fólk eina eiga og kunnu tala spontant eftirsum tey opna munnin og loyva Andanum
at tosa? Ella kann tað hugsast at tað møguliga bara er talan um, Eivindsa í
botn og grund skeivu útlegging av bæði teksti og evnið? Hetta er langt frá
fyrstuferð!
Slett
ikki tí, kristin søkja Gud um at tala tað sum er rætt og eftir vilja Hansara og
enntá um at Andi Guds skal nýta, leiða og inspirera orð teirra. Men avgjørda
útsøgnin hjá Eivind hoyrir ikki heima innan Bíbilskari kristindóms doktrinu.
Eivind skrivar:
Sjálvandi
sær mann ikki alt hetta, tí nútímans kristindómur og ikki minst trúarverja,
hevur sín uppruna í 1800 talinum. Stórt sæð tað einasta tú hevur til fealgs við
tey fyrstu kristnu er, at tit trúgva á ein persón við navninum Jesus. Mátin tit
gera tað uppá er so grundleggjandi øðrvísi, at tað akkurát tað sama kundi verið
talan um tveir ymiskar átrúnaðir.
Høgni svarar:
Hatta undrar
meg upp aftur meiri.
Tað kann
lættliga vísast á við teimum keldum við hava, at bæði Kristindómur sum heild og
trúarverja, sæst aftur í Nýtestamentligu Skriftunum og tí tilfarið sum er
skriva í øðrum árhundra.
Tildømis
fleiritalið av nútímans kristnum, trúgva uppá ein Gud, Jesus sum eitt við Gud,
Heilaga Andan, synd, satan, einglar, illar andar og andaheimin, persónliga
frelsu gjøgnum trúgv og umvending, Heilaggering (tað er lívið sum skal eyðkenna
frelsu og umvending), bøn, tilbiðjan, møtir ella kirkjugongd, elstaskap og
leiðslu millum tey kristnu, at geva pengar, luttøku í socialum arbeiði,
moralskan lívshátt, hjúnaband, trúboðan, himmalin, helviti, ævinleikan,
uppreisn av deyðum, etc.
Ósemja
gjøgnum tíðirnar (millum orthodox kristin) hava verið viðvíkjandi dópi, um
frelsan er ævig ella ikki, um allar náðigávurnar kunnu praktiserast til allar
tíðir, fríðan vilja og útveljing, í hvønn mun religión og politikkur kunnu
samantvinnast.
Tá
Kristindómur gjørdist statsreligión í Rómverjaríkinum, gjørdust øll Kristin,
tey flestu uttan veruliga trúgv og umvending, sum førdi til misbrúk av trúnni
undir tí vit kalla katekumen, tá kom eisini nógvur lortur inn, men skriftin var
kortini tann sama og sannur Kristindómur menti seg og vann framaftur.
Somuleiðis kunnu vit nevna ein persón sum Karla Magnus sum samantvinnaði
Mósilógina við Kristindóm og skapti ein meiri militant slag at Kristindómi. Tó
so vóru skriftirnar tær somu og doktrinan, var tann sama, og tann sanni
upprunaligi Kristindómurin var standandi.
So Eivind tá
tú sigur at Kristindómurin sum er frammi í dag er eitt reint produkt úr 1800
talinum og at einki uttan trúgv á Jesus stavar frá tveimum øldum síðani, so
fari eg at biðja um eg grundgeva fyri tínum pástandi.
Eg forvænti
av tær (Eivind) at tú framleggur einar 40-50 síðir av tilfarið, har í tú
grundgevur tín pástand og vísir á við keldum at øll tey evnir og punktir sum
Kristindómur í dag gongur inn fyri, ikki funnust innan 1800 talið og heldur
ikki vóru praktisera.
Tú ert jú
ein serfrøðingur innan logik og deduktión sum tú sjálvur pástendur og við hesum
metir tú teg jú førðan fyri at seta alt og øll uppá pláss. So nú hevur tú enn
einafer møguleikan at vísa mær og øllum at tú megnar hetta og at
omanfyristandandi pástandur tín er haldandi.
Og kom nú
ikki aftur og sig at eg havi miðskilt tað heila, eingin fellur fyri hasum
longur.
Ella hvat,
komi enn einaferð at bíða leingi?
Heilt
leingi?


text:
Í longri tíð hevur ákæruvaldið fyrireikað mál móti einum kommunulækna í Havn. Nú er ákæruritið skrivað og handað kommunulæknanum.
Kommunulæknin er ákærdur fyri blygdanarskemd og fyri at hava misnýtt sítt starv í sambandi við undirlívskanningar av 10 kvinnum. Í einum føri er hann ákærdur fyri at hava noytt eina kvinnu til annað kynsligt samband enn samlegu.
Tilsamans 18 kvinnur hava meldað kommunulæknan, men nøkur mál eru fyrnað, og í einum føri heldur ákæruvaldið seg ikki kunna prógvað tilburðin.
Ákæruvaldið hevur handað kommunulæknanum ákæruritið, men hann noktar seg framvegis sekan. Tað sigur verji hansara við útvarpið. Hann tvíheldur um, at læknaligu kanningarnar eru farnar rætt fram, og at talan er um misskiljingar.
Tilsamans 11 lógarbrot eru eftir, nú ákæruvaldið hevur skrivað ákærurit. Brotini skulu vera framd móti 10 kvinnum frá 2010-2014.
Verjin hartar ákæruvaldið fyri at bera alt ov seint at. Kommunulæknin var skuldsettur í samfull tvey ár, áðrenn ákæruritið móti hon varð handað. Hetta er ein revsing í sjálvum sær, sigur verjin, Bjørn á Heygum.
Tað er ein stór byrða hjá ákærda at bíða so leingi, og myndugleikarnir hava skyldu at bera so skjótt at sum gjørligt, sigur verjin, meðan Linda Hesselberg, ákæri, verjir seg við, at talan er um fløkt mál, sum krevur sína tíð.
Rættarmálið kemur væntandi fyri Føroya rætt um 3-4 mánaðir. Ákæruvaldið hevur ikki avgjørt, hvørjari revsing farið verður eftir, men revsirammurnar eru millum tvey og fýra ár í teimum brotum, sum talan er um.
In.fo sigur frá ákæranum, at ætlanin er at fáa málið viðgjørt sum játtanarmál, men nú læknin sambært útvarpinum noktar seg sekan, verður tað helst av ongum.


text:
Sifnos
Sifnos er ein oyggj í Grikkalandi, hon liggur í oyggjabólkinum, sum verður nevndur Kykladurnar, millum oynnar Serifos og Milos, vestanfyri lítlu oynna Delos og Paros. Fólkatalið á oynni var 2.442 í 2001, í 1991 búðu 1.960 fólk har. Nógvur leirur er á oynni, og ein vinna sum er vanlig har er leirlist.
Innihaldsyvirlit
Jarðfrøði[rætta | rætta wikitekst]
Sifnos liggur umleið 130 km frá Pireus, sum er tann havnin sum er nærmasta við Athen. Sifnos er 74 km2 til støddar, hon er 15 km long og 7,5 km breið. Strandalinjan er 70 km.
Søga[rætta | rætta wikitekst]
Fólk hava búð á Sifnos í hvussu so er síðan umleið ár 4000 f.Kr.[1] Oyggin var rík í gomlum døgum, har vóru gull, silvur og blýggj nám heilt aftur til 3. øld f.Kr. Hetta prógvar skatturin hjá sifnoyingum, sum teir bygdu á oynni Delos. Sambært Pausanias so vóru hesi nám oyðiløgd av vatnflóð. Enn í dag síggjast nøkur av hesum námum á oynni, tann kendasta er í Agios Sostis. Frá 12. øld á.Kr. var oyggin fólkað av Ioniskum grikkum frá Athen. Í 6. øld f.Kr. var oyggin fólkað av sjórænarum av oynni Samos. Í 5. øld á.Kr. var Sifnos ein almennur limur í griksku verjuni móti persarum í Persarastríðnum. Eitt skiftið eydnaðist tað persarum at taka oynna, men hon var fríða aftur at einum flota hjá Aleksander tí Stóra. Man veit lítið um søguna hjá Sifnos undir rómverjatíðini og tí byzantinsku tíðini, tó eru nakrar leivdir frá hesi tíðini varðveittar, tríggjar rómversker sarkofagir eru at finna í Kastro og 80 byzantinskar myntir eru at finna á einum savni í oynni. Hildið verður, at fólk hava búð á oynni alla tíðina hesi tíðarskeiðini. Tíðliga í 14. øld kom Sifnos undir harradømi hjá tí italienska ella spanska Januli da Corogna, sum hoyrdi til Maltesaraordanin. Hesin proklameraði oynna frælsa frá Sanudi ríkinum, sum stýrdi yvir tær flestu av Kykladu-oyggunum tá á døgum. Corognas familjan stýrdi Sifnos í meira enn hundrað ár; umleið ár 1440 var valdið yvir oynna latið til eina familju úr Bologne, Gozzadini, orsakað av einum hjúnalagi. Henda familjan stýrdi oynni til 1617. Sjálvt um bæði hesi stýrini vóru helleniseraði, so varð hildið fast við rómansku katólsku trúgv teirra. Frá 1537 var Sifnos eins og hinar oyggjarnar í Egearahavinum ein partur av tí Osmaniska ríkinum. Man veit lítið um søguna hjá Sifnos hetta tíðarskeiðið, hildið verður, at teir ið stýrdu tí Osmaniska ríkinum bert høvdu leyst stýrið yvir Sifnos, og bert kravdu skatt frá fólkunum har. Frá tíðliga í 17. øld var Sifnos ein týðandi haldilsoyggj. Og frá 1821 spældi oyggin týdningarmikland leiklut í frælsisstríðnum.
Øki og bygdir á Sifnos[rætta | rætta wikitekst]
Sifnos kommuna er býtt sundur í tvey øki við hesum bygdum:
- Apollonia (Apollonia, Vathy, Kamares, Kastro, Kato Petali, Platys Gialos, Faros, Chrysopigi)
- Artemonas (Artemonas, Agia Marina, Troulaki, Cherronisos)
Keldur[rætta | rætta wikitekst]
- ↑ Maranti, Anna Siphnos: The Brilliance of Apollo. Athens, Toubis, 2002, s. 18


text:
Við nýggjari solobass og yrkingafløgu
Øssur Johannesen hevur gjørt eina nýggja tvífløgu, ið kallast: Vindurin blæsur ígjøgnum markið ímillum tey livandi, og tey deyðu.
Onnur fløgan inniheldur solobass við egnum kompositiónum umframt egnar tulkingar av Beethoven, Led Zeppelin, Uriah Heep, Grieg, Mingus, Tjaikovsky, Paul McCartney og ein sálm. Basstónleikurin er melodiøsur, tungur, villur, syrgiligur, við rót og íblástri frá blues hardrock og klassiskum tónleiki. Bassljóðið er myrkt, tungt, skiti og rátt við kanti í.
Hin fløgan inniheldur yrkingar og upplestur. Sum tittulin sipar til, er talan um m.a. Gud, Fanan, deyðan og tragiskar daprar lívsroyndir. Hetta er mest ambitiøsa fløgan Øssur hevur skapt higartil.
Hjalti Joensen, Rasmus Rasmussen, sáli, tóku upp.
Seinni kemur eitt ummæli av fløgunum.
OMR


text:
Í dag bórust tíðindi um, at størsta samtíðarskald íra andaðist eftir stutta sjúkralegu. Í 2005 hepnaðist Listastevnu Føroya at fáa nobelvinnaran í bókmentum frá 1995, Seamus Heaney, til Føroya.
Ikki skal sigast so nógv um stórskaldið, men vit á Vencli fara at lata skaldskapin, ið hann hevur ríkað okkum vit tala fyri seg.
Anahorish
Mítt “staðið við reinum vatni”
heimsins fyrsta fjall
við keldum spruttandi inn í
skínandi grasið.
og myrku steinsettu
túnini. Anahorish,
blíðar hjáljóðabrekkur
sjálvljóðateigar,
eftirgerð av lyktum
sveiggjandi gjøgnum túnini
vetrarkvøld.
Við spannum og hjólbørum
fara hesir fjallabúgvar
undir miðju í kava
at bróta tunna ísin
á brunnum og køstum.
Seamus Heaney, f. 1939, Írland
Alexandur Kristiansen týddi (yrkingin er úr savninum Veingir)
Í hesum lítla stubbanum hugleiðir Heaney um lívið og orð.
Úr samvitskunnar lýveldi
1
Tá ið eg lendi í samvitskunnar lýðveldi
var so stilt tá ið motorarnir steðgaðu
at eg hoyrdi ein spógva láta høgt uppi yvir lendingarbreytini.
Eftirlitsmaðurin var ein ledri maður
sum tók eina mappu upp úr jakkalummanum
og vísti mær eina mynd av abba mínum.
Kvinnuligi tollarin bað meg bera fram
okkara gomlu skjaldur og gandaørindi
móti staming og spírstungu.
Eingir berarar. Eingin tolkur. Eingin hýruvognur.
Tú bart tína egnu byrði og tað var skjótt at
eyðkenni fyri sníkjandi framíhjárættindi hvurvu.
2
Har er mjørki ein ræðandi ávaring, men snarljósið
er ein fyriboðan um alheimsliga góðsku og foreldur heingja
síni reivabørn upp í trøini tá ið toran gongur.
Salt er teirra dýrabarasta steinslag. Og undir føðing
og jarðarferð halda tey gággum aftur at oyrunum.
Støðið undir øllum blekki og litevni er sjógvur.
Heilaga ímynd teirra er ein stílførdur bátur.
Seglið er eitt oyra, masturin ein pennur á skák,
skrokkurin ein muður, kjølurin eitt opið eyga.
Tá ið almennir stjórar verða settir í starv skulu teir
svørja at varðveita tær óskrivaðu lógirnar og gráta
til tess at bøta fyri sítt fyrigyklaða embæti –
og til tess at staðfesta trúgv teirra á at alt lív
er sprottið úr saltinum í teim tárum himmalgudurin græt
tá ið hann hevði droymt at einsemi sítt var uttan mark.
3
Tómhentur kom eg aftur úr hesum kravlítla lýðveldi,
tí kvinnuligi tollarin var avgjørdur í,
at tað einasta eg kundi taka við mær var meg sjálvan.
Gamli maðurin reistist, stardi inn í andlitið á mær
og segði, at tað var alment viðurkent
at eg nú hevði tveir heimarættir.
Hann bað meg tí vera teirra umboðsmaður
tá ið eg kom heim aftur
og tala teirra vegna á mínum egna máli.
Teirra sendistovur, segði hann, vóru allastaðni,
men starvaðu leysar hvør av aðrari
og enn var eingin sendiharri avloystur.
Seamus Heaney, f. 1939, Írland
Alexandur Kristiansen týddi. Yrkingin er úr savninum Veingir.
Her lesur Heaney yrkingina, “Digging”.
OMR


text:
Gratispolitikkurin fær ein brádligan enda
Kommunalpolitikkur -
Tað eigur at verða sett í verk eitt borgarakort, har tað verður ásett, hvat hvør samfelagsbólkur í kommununi kann fáa av sersømdum
Eg havi áður verið alment úti við einari grein um, at Bussleiðin í Havn eigur at umskipast og at fólk við inntøku og gjaldsevni eiga at rinda ferðaseðil, meðan aðrir samfelagsbólkar, sum t.d. lesandi, lærlingar, barnagarðar, skúlaflokkar og pensionistar eiga at fáa sersømdir - eg hugsi her um eitt borgarakort.
Bussleiðin er ikki ókeypis - einki er ókeypis - men er skattafíggjað og kostar 26 mió. kr., árliga. Vit koma í longdini ikki at hava pengar til at fíggja allar tænastur yvir skattin - eftirspurningurin eftir skattafíggjaðum tænastum (sum nøkur kalla og halda eru ” ókeypis”) kann gerast óendaligur.
Samlaðu inntøkurnar í 2018 hjá Tórshavnar Kommunu, íroknað Tórshavnar Havn, eru ætlaðar til 948 mió. kr., brutto. Av hesum inntøkunum fara 735 mió. kr. til rakstur, 23 mió. kr. er okkara partur av rentustuðlinum og 25 mió. kr. til rentur og avdráttir. Úrslit av rakstri er 165 mió. kr., harav avlop til skattafíggjaðar íløgur upp á 134 mió. kr. Munurin harímillum hoyrir undir Tórshavnar Havn.
Tórshavnar Kommuna rindar í dag yvir hálva milliard í lønum árliga, 535 mió. kr., og tað eru umleið 1.900 fólk á lønarlistanum, svarandi til nærum 10% av fólkatalinum í Tórshavnar Kommunu.
Hetta inntøkugrundarlag og kommunala virksemi kemur ivaleyst ikki at halda í longdini og tí verður tað ein avbjóðing, tá tíðirnar einaferð broytast.
Hýruvognsvinnan í Havn bløðir, tí útlendsk ferðafólk og fólk, sum ikki gjalda skatt í Tórshavnar Kommunu, sleppa at koyra ókeypis við einari skattafíggjaðari Bussleið. Við hesari skipan verður skattaborgarans peningur ikki umsitin á forsvarligan hátt - tað er oysl av hart vinnum skattakrónum.
Grundleggjandi hugskotið aftanfyri ókeypis bussleiðina er at fáa so nógv fólk sum gjørligt at brúka buss og minka um privatu akfarskoyringina í býnum - minni dálking, minni slit á vegirnar, minni tørvur á parkeringsplássum o.a. Við teimum lágu nýtsluprosentunum er spurningurin um kommunan ger nóg nógv fyri at ná hesum endamálunum.
Bussleiðin í Tórshavn eigur tí at umskipast, so hon koyrir allar dagar í vikuni, eisini leygardag og sunnudag, tá hava vit eina veruliga bussleið, sum tænir endamálinum fyri tey, sum brúka hana og ynskja at brúka almennu flutningsskipanina - eisini leygardag og sunnudag.
Hetta kann fíggjast við at taka eitt ávíst gjald fyri at koyra við bussleiðini fyri tey, sum ikki eru búgvandi í kommununi - heilt einfalt, at hesi skulu gjalda fyri ein ferðaseðil.
Eisini eigur at verða sett í verk eitt borgarakort, har tað verður ásett, hvat hvør samfelagsbólkur í kommununi kann fáa av sersømdum.
Einki er ókeypis - heldur ikki Bussleiðin í Tórshavnar Kommunu - 26 mió. kr., um árið.
Annfinn Brekkstein
býráðslimur fyri Sambandsflokkin í Tórshavnar Kommunu
RN


text:
TAÐ KANN IKKI TIGAST BURTUR LONGUR
Tað hevur
verið sera áhugavert at fylgt við í kjakinum seinastu vikurnar um fría abort og
kvinnurættindi. Aktión elvir til reaktión, og tað hevur sanniliga víst seg at
vera førið í hesum kjaki - frá at hoyra nógvar afturhaldssinnaðar røddir at
byrja við, til at nú síggja fleiri nýggjar felagsskapir forma seg og koma fram
við sínari hugsan um torføra evnið sum er frí abort, hetta t.d. við stovnanini
av felagsskapinum 'Snotra.fo', ið ynskir at varpa ljós á hetta og ymisk onnur
mál, við skrivinum, vit sóu frá ymiskum føroyskum kvinnum, sum stuðla fríari
abort 'Frítt val - fyri fríari abort', og nú við stovnandi aðalfundinum hjá
felagnum 'Damudomi'.
Tað er mín vón, at kvinnurættindi og onnur eins týdningarmikil
javnstøðumál fara at mynda tíðina komandi, tí hetta er sanniliga nakað, ið
hevur verið tagt burtur alt ov leingi. Tað er nú, at vit føroyingar, ið ynskja
nýskipan og liberalisering á økinum, skulu standa saman og varpa ljós á hetta
týdningarmikla javnstøðumál - tíðin ER búgvin til at fremja nýskipanir í lóggávuni
frá 1956, ið skal avgera lívsleiðina hjá okkara kvinnum í 2017.
Til at fremja hetta krevst, at vit ikki smæðast burtur í ótta
fyri at verða skýrd bæði eitt og annað, at vit halda á og ikki steðga fyrrenn
politikkarirnir hava samlað sær so mikið mót til at hetta álvarsmál kemur á
skrá.
Tað stutta av tí langa er, at tað er ikki rætt, at tað kemur alt
ann uppá hvønn lækna mann hevur, um mann fær játtað abort ella ei. Tað er ikki
rætt, at kvinnur, ið ikki eru fíggjarliga væl fyri, verða óbeinleiðis tvingaðar
at gjøgnumføra ein viðgongu, sum tær ikki ynskja at gjøgnumføra, av teirri
einfaldu orsøk, at tær ikki hava ráð at fara uttanlanda at fáa abort framda.
Tað er ikki rætt, at onnur uttanfyristandandi skulu avgera, hvussu restin av
lívinum hjá eini kvinnu skal forma seg - kropsliga, sálarliga og familjuliga.
Er tað veruliga so, at vit liva í einum landi sum góðtekur, at kvinnur skulu
skriva undir uppá og hava tað hangandi á sær fyri lívstíð, at tær eru sálarliga
óforsvarligar, fyri at tær kunnu fáa abort framda? Nei, tað er ikki acceptabult
í mínari verð.
Tað er einans kvinnan sjálv, ið kann taka og liva við tí avgerð.
Veruleikin er, at abortir altíð hava verið, eru, og altíð fara at verða, óansæð
hvat okkara persónliga meining um tað er. Hetta málið botnar í, at vit mugu
tryggja okkara kvinnum forsvarligar, rættvísar og tryggar rammur til at taka
avgerðina, ið einans hon kann taka.
Tað kann ikki tigast burtur longur!
Oda K. Strøm
Stuðlið hesum málið við at dáma
facebooksíðuna "frítt val - fyri fríari abort"
www.facebook.com/frittval


text:
Í 2003 lendi Concorde flogfarið fyri seinastu ferð, og síðan tá hava fleiri roynt at ment ein avloysara fyri einasta yvirljóðsflogfar fyri ferðafólk. Og nú sær út til, at okkurt fer at henda.
Felagið Aerion fór stutt eftir 2003 undir arbeiðið at menna eitt avloysaraflogfar, men verkætlanin steðgaði tá fíggjarkreppan rakti. Men nú, trettan ár eftir at felagið varð stovnað, bendir alt á, at ferð er um at koma á verkætlanina aftur, sambært JyllandsPosten.
Tað er júst 50 ár síðan at Concord lætti sær á fyrstu ferð í Toulouse í Frankaríki, og á ársdegnum var eitt samstarv millum Aerion og amerikanska Lockheed Martin kunngjørt. Lockheed hevur drúgvar royndir við stríðsflogførum, so sum F-117, F-22 og F-35.
Nýggja flogfarið verður fyri tey útvaldu og tekur bara tólv ferðafólk. Ferðin verður upp til 1,4 mach. Hvørt flogfar fer at kosta omanfyri 100 milliónir dollarar. Ætlanin er at flogfarið skal royndarflúgvast í 2023.
Onnur líknandi flogfør eru á veg, millum annað eitt frá felagnum Boom Supersonics, sum ætlar at framleiða líknandi flogfar til 50 ferðandi. Avtalur eru longu gjørdar við Japan Airlines og Virgin Galactic.


text:
Fiskiskapur í Arktis á dagsskrá
Hvør sleppur at fiska í arktiskum farvøtnum kring Norðpólin? Spurningurin verður umrøddur á stórum fiskivinnufundi í næstum millum Kanada, USA, Norra, Russland og Grønland.
Enn er ongin vinnuligur fiskiskapur í arktisku farvøtnunum kring Norðpólin og heilt niður til Norðurgrønland.
Tað hevur snøgt sagt ongantíð verið gjørligt fyrr at fiska í hesum umráðnum. Men nú, tá ísurin bráðnar alt meir og meir, verður hetta helst møguligt um nøkur fá ár.
Trupulleikin er, at ongar lógir ella reglur eru um, hvør ið kann fiska kring Norðpólin.
Málið er á skrá á fundi í næstu viku í Grønlandi, har umboð úr Kanada, USA, Danmark, Norra og Russlandi vera við. Hetta er aðru ferð tey hittast; fyrstu ferð var í Washington í fjørvár. Ætlanin er, at londini skulu samstarva um eitt uppskot til eina avtalu um fiskiveiðu í teimum háarktisku farvøtnunum, skrivar grønlendska kringvarpið KNR á heimasíðuni.
Kanadiski fiskimálaráðharrin, Gail Shea, sigur við kanadiskar miðlar, at hesin fundurin er ein týdningarmikil møguleiki til tess at tryggja eina framtíðar fiskiveiðu á burðardyggum grundarlagi. Kanada stuðlar av fullum huga eina avtalu, ið bannar vinnuligari veiði í umráðnum, áðrenn myndugleikarnir hava betri innlit í, hvussu stórir fiskastovnarnir eru og hvussu teir møguliga broyta seg, sigur Gail Shea.
Hon sigur víðari, at Kanada fer at halda fram við at stuðla einum proaktivum og varligum framferðarhátti við atliti at nýggjum arktiskum fiskileiðum.
Kanada tekur harvið undir við bæði USA og Danmark, sum eisini vilja hava eitt fyribils forboð fyri allari vinnuligari veiðu í altjóða arktiskum farvøtnum, sum nú eru í ferð við at gerast atgongilig sum avleiðing av veðurlagsbroytingunum.
Kanada vónar, at tað saman við USA og Danmark kann sannføra hini bæði londini, Norra og Russland, um at góðtaka eina slíka loysn.


text:
Er lógloysið legaliserað í Føroyum?
Dan Klein --- 26.09.2011 - 14:25
Yvirskriftin er ógvuslig, men neyðug. Sum myndugleikarnir tíggja sær við passiviteti er út um alt mark.
Taka vit málið viðvíkjandi PP Faroe-Pelagic, í Kollafirði, ja so er kvirt.
Løgreglan vil ikki út úr skóginum, hóast vit hava meldað nevnda virki, fyri at nýta ólógliga arbeiðsmegi.
At hettar er so, er sambært útlendingastovuni sera sansýnligt; tey hava ikki fingið ella viðgjørt nakra umsókn frá nevnda virki um útlendingar til at starvast har. Ei heldur danska “udlændingeservice”, sum er játtanarmyndugleiki á økinum, veit um nakra umsókn frá teimum.
Niðurstøðan má tí vera, at tað, sum gongur fyri seg á virkinum ólógligt og brot á útlendingalógina, arbeiðaralógina og uppihaldslógina.
Eisini er komið fram frá fyrrverandi og núverandi starvsfólkum á virkinum, at ongar trygdarreglur verða fylgdar.
Fleiri skaðar hava verðið, baði stórir og smáir, men einki verður fráboðað til arbeiðseftirlitið, men har er kanska ikki nakað vantandi, eftir hvat skilst er tað eftirlitið at kalla óvirkið.
Eisini sigur fyrrverandi starvsfólk, at tá ið viðkomandi arbeiddi á virkinum, komu útlendingar javnan. Leiðslan segði hvørja ferð, at hesi høvdu serkunnleika innan onkur økir, men tá avtornaði máttu føroyingar læra hesar upp.
Tá hesir útlendingar vóru spurdir, hvat teir skuldu gera her, var svarið, at teir skuldu virka fisk. Annars upplýstu hesir, at teir starvaðust umborð á skipum hjá PP, men av tí, at kvotan var uppfiskað vóru teir sendir til Føroyar at arbeiða til kvotu aftur var til skipini.
Hvussu í allari víðu verð, kann ein leiðsla (útlendsk) fáa loyvi til at bera seg so at?
Hvat er tað sum ger, at løgreglan er so passiv?
Vit fáa ikki ein gang eina váttan um, at teir arbeiða við málinum.
Í 2009 var eitt líknandi mál meldað, men heldur ikki har hava vit hoyrt aftur frá løgregluni.
Hetta er sama organ, sum myndugleikarnir kravdu skuldi hava eftirlit við útlendingum á føroyska arbeiðsmarknaðinum. Fakfeløgini vóru ógvuliga ivasom um, at hetta fór at gera nakran mun. Og nú er sjón fyri søgn. Úrslitið síggja vit í dag . Um løgreglan ikki klárar hesa uppgávu, eigur uppgávan at vera løgd til annan stovn at taka sær av - t.d. einum endurreistum Arbeiðseftirlitið.
Ein freistast til at halda, at almennir myndugleikar halda hondina yvir hesum svansi. Fari tí at heita á allar politikarar um at syrgja fyri lóg og landaskili aftur á føroyskum virkjum, og alment boða frá hvørja støðu teir hava til slíka framferð og syrgja fyri, at fáa Arbeiðseftirlitið aftur á beint, áðrenn skaðin er fullkomin.
Eli Brimsvík, formaður


text:
- Tíðindi, mentan og ítróttur
Hann bleiv 89 ár: Roger Moore deyður
Bretski sjónleikarin, Sir Roger Moore, sum spældi leiklutin sum loyniligi agenturin, James Bond - Agent 007, í til samans sjey filmum er deyður, 89 ára gamal.
Tað skrivar familjan hjá Roger Moore í almennari fráboðan á Twitter. Sir Roger Moore doyði eftir stutta sjúkralegu við krabbameini, sigur familjan hjá Moore.
Greinin heldur fram niðanfyri
With the heaviest of hearts, we must share the awful news that our father, Sir Roger Moore, passed away today. We are all devastated. pic.twitter.com/6dhiA6dnVg— Sir Roger Moore (@sirrogermoore) May 23, 2017
- Tað er við tungum hjørtum, at vit mugu kunngera, at pápi okkara, Sir Roger Moore, doyði eftir stutta sjúkralegu við krabbameini, skrivar familjan millum annað í fráboðanini.
Sir Roger Moore spældi leiklutin sum James Bond - Agent 007 í til samans sjey filmum frá 1973-1985. Fyrsti filmurin í røðini var Live and Let Die, tann síðsti A View to a Kill.


text:
Til Strikkefestivalen
i Fuglafjørður er jeg en af underviserne, og i forbindelse hermed blev jeg også bedt om at skrive lidt om mig selv/strik/håndværk.
Skriveriet blev lidt for langt til deres folder og de ville have det på dansk, så jeg må i sving igen ;)
- men de syntes det var så godt skrevet, at flere skulle have mulighed for at læse det.
Jeg har nu oversat og redigeret, og venter på tilbagemelding på mit indlæg, og imens jeg venter på tilbagemelding, har i hvert fald mine færøske læsere mulighed for at læse den færøske version :)
Bindifestivalur aftur í Fuglafirði, J
- og eg skal í hesum sambandi seta nøkur orð á
blað J
Tankarnir reika íkring, nógv er at tríva í, so
hvar skal byrjast.
Eri ein kvinna – kanska í bestu árum ? kona, mamma, omma og ein av træðrunum gjøgnum
lívið higartil hevur verið hugurin og alskurin til handverk: So er millum annað
áhugin fyri listahandverki/list komin aftrat.
Eg minnist, at eg lærdi at binda sum lítil
genta, og eg plagdi at sita og blaða i mammusa ”Hendes Verden” og hyggja eftir
hondarbeiði. Seinni kom norska blaðið ”Familien” aftrat. Hetta var mín
vegleiðing og íblástur sum barn og tannáringur, og so ikki at gloyma
kvøldskúlan við sínum tilboðum.
Havi altíð verið forvitin, og tíbetur lat
mamma meg rokast og gera royndir, sum eg vildi. Har var eingin uppíblanding
ella mørk. Ikki var nógv til keyps í bygdini, eg vaks upp í, so tilfar og
útgerð bleiv umbiði sum ”postordre”. Oftani ”gloymdi” eg at kunnað mammu um
ordrarnir, so onkuntíð kundi tað blíva í so nógv sum kom við postinum.
Tað eg minnist bundu báðar ommurnar, men í
yngri árum høvdu báðar brodera og hekla ”útstýr”. Mær dámdi so væl at fara í
skápini hjá teimum og hyggja eftir/kanna dúkar og seingjartoy , og so hekla og
brodera prøvar eftir tí har var at finna. Uppskriftir vórðu ikki tá, kunnleikin
bleiv givin úr hond í hond,. Tó vil eg siga í hesum sambandi siga, at tá skuldi
handverki gerast á ein ávísan hátt, annars var tað ikki gott nokk. Fyrimunurin
við hesum fyri mítt viðkomandi bleiv, at dygdin kom í hásæti, men samstundis
blivu eisini forðingar, tí víkjast kundi ikki frá grundreglunum í handarbeiði
tá.
Haldi at ein avleiðing av hesum uppvøkstrinum
bleiv eitt stórt forvitni til handverk, sum síðani hevur mynda mítt
handarbeiðslív. Serliga tá eg síggi og lesi um okkurt annarleiðis, so kemur kenslan
og forvitni fram at eg MÁ royna hetta.
Tá eg byrjaði at nýta teldu, lat ein heilur
heimur seg upp. Har lærdi eg at aldargamla handverki kundi nýtast á heilt aðrar
hættir, við øðrum tilfari og at ALT var loyvt.
Eitt íborið treiskni hevur eisini verið gott
at havt við á leiðini, tí dygdarhandverk kemur ikki av sær sjálvum. Tað skulu
ofta nógvar royndir til, áðrenn eg eri nøgd
við úrslitið. Eisini at duga at lata viðmerkingarnar fara ”afturvið
borðinum” so sum:”Hvat hevur tú nú funnið uppá” og ”hatta kann man ikki”.
Í hesum sambandi havi eg kent eitt ávíst
einsemi, og eg havi saknað fólk at hava hugarok saman við Men hetta kemst nokk
eisini av, at fá kunnu liva av handverki, men mugu hava lønandi arbeiði eisini.
Tískil er ikki so nógv tíð til at savnast við øðrum handverkarum. Tað er eisini
so, at eingin kann duga alt, og tá er gott at kunna hittast/samskifta við aðrar
handverkarar, so vit kunnu læra av royndunum hjá hvørjum øðrum, og ikki noyðast
at ”uppfinna djúpa tallerkin” umaftur ;)
Eitt sum er so sera hugaligt og stuttligt er,
at mítt næsta ættarlið er byrja handverk. Hetta ættarlið , sum so at siga er
uppvaksið við teldukunnleika, og hevur givið mær kunnleika til nútímans tøknina,
sum ger heimin minni og vitanina størri.
Eisini er so sera stuttligt at kunna vera saman um henda áhugan, og er
ommubarni eisini byrja at forvitnast, hvat tað er sum omma ger við
súkkluslangum, saksi og seymimaskinu – tá er at minnast til at lata tey hyggja,
kanska royna seg og ikki kveistra burtur. Tað haldi eg bleiv gjørt í stóran mun
tá eg var barn og tannáringur – vit skuldu ikki blanda okkum uppí, tey vaksnu
skuldu hava frið við sínum.
Í samband við sjálvan Bindifestivalin komi eg
at hugsa um, hvussu stóran týdning bindingin hevur havt í Føroyum. Har hugsi eg
serliga um allar bindiklubbarnir kring landi, har meir ella minni verður bundi
;) Fáur haldi eg hevur givið sær far um,
hvussu sosialt hetta tiltak er. Har verða mong sera ymisk evni havd á lofti, og
tá á hevur staðið hjá mongum, tað verði bæði í gleði og sorg, so hevur
bindiklubburin verið ein stórur partur av baklandinum.
Haldi tað er so gott, at ein heilur
Bindifestivalur nú er sprottin úr hesum aldargamla handverki. Nakrir dagar har bindingin verður
sett í hásæti, og ein kann taka sær eina løtu ella nakrir dagar burturúr
gerandisdegnum og hugsavna seg um handverk, saman við øðrum sum hava sama áhuga.
Binding er eisini eitt handverk sum øll kunnu
verða við í - ung sum gomul. Eitt
handverk sum lagar seg eftir førleikanum hjá bindaranum, tí binding er ikki
bara rætt og rangt, men so nógv annað. Nú komi eg aftur inn á, at alt er vorðið
loyvt – ella, at man kann loyva sær alt. Her eru vit von við, at bundi bleiv,
tá tørvur var á pløggum, og at man bant til nyttu. Í dag binda vit av áhuga og
ikki av neyð, og bundið verður ikki bara uppá kroppin, men eisini uppá veggin J
- og annars so langt sum hugflogið røkkur.


text:
Fløgan er ætlað foreldrum, børnum, lærarum og pedagogum, teimum sum tørvar eina fløgu við grundstøði í teknmál...
GMDSS SRC og ROC VHF-lærubók er ætlað sum frálærubók hjá teimum, sum vilja útvega sær VHF- radiopróvbræv til a...
Bókin lýsir skilnaðin ímillum tey ymisku fiskasløgini og hugt verður eftir innaru og uttaru eyðkennunum, við d...
Fjølmiðlar er lærubók um miðlar og samskifti. Bókin er fyrst og fremst ætlað at verða brúkt í samfelagsfrøði í...
Hetta tilfarið er hugsað sum undirvísingartilfar til grundbókina Føroya Náttúra - lívfrøðiligt margfeldi. Hóas...
Fiskar undir Føroyum snýr seg um, hvørji fiskasløg eru við Føroyar, teirra føroyska navn og teirra vísindaliga...
Hettar er nýggj lærubók í alisfrøði og evnafrøði til studentaskúla og hf-skeið. Útgávan er ætlað til undirvísi...
Hetta er ein skúlaútgáva av Glámlýsi eftir Regin í Líð. Á hesari útgávuni eru, umframt tær tríggjar stuttsøgur...
Formla- og talvusavnið er loyvt hjálparamboð til fráfaringarroyndir fólkaskúlans.
Bókin viðger arbeiðsmarknaðin í søguligum baksýni og hugleiðir um, hvussu arbeiðsmarknaðurin fer at síggja út ...
Heftið er ætlað sum stuðul hjá næminginum at lesa og skilja "Árbók fyri Føroyar", so at hann kann kunna seg um...
Bókin fevnir um: Mongdir og tøl, Líkningar, Funksjónir, Hagtøl, Prosentrokning, Renturokning, Líkningarokning ...
Uppgávubókin er skift sundur í tríggjar partar. Fyrsti partur fevnir um uppgávur til teir einstøku kapitlarnar...
Tónleikur hevur altíð verið týðandi táttur í lívi og mentan føroyinga. Í bókini Alfagurt ljóðar mín tunga verð...
Á fløguni er upptøka, har Vága Dansifelag kvøður Grindavísuna. Jón Joensen í Bø skipar. Útvarp Føroya tók upp ...
Bókin er ein av fýra í virkisbúskapi, sum eru ætlaðar til lærugreinina virkisbúskap stig B í Hægri handilsútbú...
Hetta er uppgávuhefti til bókina Bókhald og ársroknskap, ið er ætlað til lærugreinina virkisbúskap stig B í hæ...
Henda bókin er ein av fýra í virkisbúskapi, sum eru ætlaðar til nýtslu í handilsskúla og øðrum miðnámsskúlum. ...
Fyriskipan eftir Heðin Samuelsen, lærara í Føroya Handilsskúla í Havn, er tann seinasta bókin av fýra í virkis...
Henda bókin er tann triðja av fýra bókum í virkisbúskapi, sum eru ætlaðar til nýtslu í handilsskúla og øðrum m...
Hetta er uppgávuhefti til bókina Kostnaðarlæru, ið er ætlað til nýtslu í handilsskúla og øðrum miðnámsskúlum. ...
Henda triðja útgáva er nógv broytt í mun til fyrstu og aðru útgávu, ið komu í 1990 og 1992. Bókin er ætlað til...
Henda triðja útgáva er nógv broytt í mun til fyrstu og aðru útgávu, ið komu í 1990 og 1992. Høvundarnir hava e...
Ein ferð inn í føroyskt, við undirheitinum eitt sindur um mállæru fyri leik og lærd, er grundbók í føroyskari ...
Á hesum savni av keldum til Føroya søgu er høvuðsdenturin lagdur á at lýsa framvøksturin av tjóðskaparkensluni...
Ellæra 1 viðger tættir sum: Streym og løðing, Elektrisk felt og potential, Mótstøðu og spenning og Elektromoto...
Mekanikkur I viðger tættir sum: 1. Mál, mát og vekt, 2. Rørslulæru, 3. Kraft og kraftlógir, 4. Arbeiði og orku...
Í Mekanikki 2 verða viðgjørdir tættir sum: Orka, Aldur, Rørsla, Harmonisk rørsla, Gnígging, Samvorðið kraftfel...
Á bókini eru 117 av Esops dømum, sum eru søgd umleið 550 f. Kr. Flest øll eru um dýr, hvussu tey eru, og hvuss...


text:
Í dag er Frálíkur Fríggjadagur. Hetta er endabresturnin av Summarnám sum Margarinfabrikkin skipar fyri.
Summarnám er ein vekælan, ætlað børnum frá 2. flokki til og við 5. flokk, har dentur verður lagdur á kreativt innihald í ymiskum verksmiðjum at fara til. Verkætlanin var roynd fyrstuferð í 2013 og undirtøkan hevur verið góð hvørt ár. Í ár luttóku umleið 91 børn.
Margarinfabrikkin sær ein stóran tørv á tilboðum til børn í summarfríðtiðini, har foreldur ofta ikki hava møguleika fyri at hava frí líka leingi sum børnini. Við verkætlanini ber til hjá børnunum at møta øðrum børnum við ørvísi áhugamálum, eins og at nema sær nýggja vitan.
Tað er tilgongdin og sambandið við onnur børn, sum er umráðandi, heldur enn tað endaliga úrslitið sambært Margarinfabrikkini.
Verksmiðjurnar, ið í ár vóru sjey í tali, hava í ár verið ein blanding í millum handverksligum- , rørslu-, náttúru- og matgerða-verksmiðjum.
Summarnám 2016 var í ár í tíðarskeiðinum 27. juni til í dag og endar við tiltakinum Frálíki fríggjadagur, har møguligt var at síggja hvat børnini og teirra verkstovuleiðarar hava fingist við ígjøgnum vikuna.


text:
IRF hevur funnið eina góða fyribils loysn at handfara stóru nøgdirnar av ruski, sum í løtuni verða latnar til Brennistøðina.
Í vikuni fekk IRF eina rusk-ballimaskinu úr Danmark. Hon stendur á Brennistøðini á Hagaleiti, Leirvík. Í maskunini verður ruskið ballað í plastballur.
Ballurnar minna um tær, sum bøndur balla súrhoyggj í. Hvør balla vigar umleið 700 – 750 kg og megnar maskinan at balla áleið 30 ball um tíman.
Ballini vera eftirfylgjandi goymd á umhvørvisgóðkendum plássi til einaferð komandi ár, tá tey verða brend.
IRF hevur áður havt eina tílíka ballimaskinu í Føroyum. Tað var, tá ið IRF fyri fleiri árum síðani umvældi ovnin, og longri steðgur var í. Tá varð gjørt á sama hátt sum nú, at balla ruskið. Hesa loysn kenna vit og riggar hon avbera væl til slíkar serstøður sum hesa, vit nú eru komin í, sigur IRF.
Tað er sera nógv rusk niðurfyri at balla hjá IRF og fer tað at taka eina viku ella so at koma væl áleiðis.
Vit vilja takka kommununum, vinnuni og fólki annars fyri at sýna neyðugt tolsemi í hesi serstøðu, vit eru komin í, sigur IRF.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Síðsta úr Libya: Tangaskipið oyðilagt og forsætisráðharrin koyrdur frá
Libyski forsætisráðharrin, Ali Zeidan, tapti seinnapartin í gjár eina álitisatkvøðugreiðslu í tjóðartinginum, eftir at uppreistrarmenninir í Eystur-Libya høvdu boðað frá, at eitt tangaskip við olju fyri 160 miljónir krónur var farið úr einum havnabýi undir teirra valdi, uttan at hava fingið loyvi til tess frá libysku myndugleikunum.
Seint seinnapartin læt libyski flotin skot av ímóti tangaskipinum, ið siglur undir norðurkoreanskum flaggi. Oljutangaskipið varð oyðilagt undir álopinum, og italsk skip hjálptu aftaná libyarunum við at tryggja skipið, ið hevði sett kós eystureftir.
Tangaskipið Morning Glory hevði verið eftir ráolju í havnarbýnum Sirte uttan um libysku myndugleikarnar hjá vápnaðu uppreistrardeildini í Eystur-Libya, ið er farin at útflyta olju uttan um stjórnina í Tripoli.
Sambært myndugleikunum eydnaðist tað í fyrsta umfari tangaskipinum at sleppa til rýmingar, orsakað av ringa veðrinum.


text:
Eftirviðgerð
Tatoveringin tekur umleið 14 dagar at grøða, og í tí tíðarskeiðinum er neyðugt at fylgja hesum leiðbeiningum:
1: Tak umbindingina av eftir umleið 6-12 tímar og vaska væl men varliga við vatni og mildari sápu.
Ikki turka við handklæði men nert varliga við tatoveringina við køkspappíri til hon er turr.
2: Krem: Smyr tunt lag av Helosan ella Pantothenol salvu 2-3 ferðir um dagin. Kann keypast á apotekinum.
Vaska varliga við mildari sápu og vatn hvørja ferð áðrenn.
3: Tú mást endiliga ikki pilka ella skriða tatoveringina.
4: Tú kanst gott fara undir brúsu men ikki í bað, svimjihyl og annað sum kann bloyta tatoveringina.
5: Royn ikki at útseta tatoveringina fyri sól í eini 4 vikur.
Set teg endiliga í samband við meg um nakrir spurningar eru.


text:
Tiger handlarnir hava risavøkstur
Danska Tiger handilsketan hevur veruliga vind í seglunum.
Í 2014 hevði felagið Zebra A/S eina framgond í sølunu uppá 44 prosent, og sølan kom uppá 2,5 milljardir krónur.
Felagið hevði eitt avlop áðrenn skatt uppá 259 milljónir krónur í 2014 móti 188 milljónum krónum í 2013.
Góðu úrslitini gera, at væntandi er, at Tiger verður børsskrásett eitt av komandi árunum.
Danska felagið Zebra A/S eigur 100 prosent av partapeninginum í Sp/f Tiger Føroyar. Tað var Hans Jørgen Djurhuus, ið fekk Tiger handilin til Føroyar, men hann valdi at selja sín ognarpart í felagnum til danska felagið í fjør.
Tiger Føroyar hevði eitt avlop uppá 309.000 krónur í 2013. Roknskapurin fyri 2014 er ikki innkomin enn.
Út frá tølunum hjá Tiger, so kann metast at Tiger Føroyar umsetti fyri 3 milljónir krónur í 2013, tí sambært roknskapinum hjá Tiger handlunum, so liggur stívliga 10 prosent av umsetninginum eftir sum vinningur á botnlinjuni.
Niðanfyri sæst kort yvir Tiger handlarnar, sum eru latnir upp hiðartil. Ætlanin er at lata Tiger handlar upp kring allan heimin.


text:
Niðanfyri her kanst tú lesa um viðurskifti sum hava at gera við kanning ella viðgerð uttanlands.
Tú kanst eisini prenta tær somu kunning við at taka niður faldara her.
Í viðgerð uttanlands
Tú hevur fingið ávísing til viðgerð uttanlands. Føroyska sjúkrahúsið skipar fyri og rindar ferðina, eisini fyri uppihaldið á sjúklingahotelli frá sama degi ella degnum fyri, at sjúklingurin skal møta til viðgerðar ella til kanningar á staðnum.
Á Landssjúkrahúsinum er tað Uttanlandstænastan, ið tekur sær av ferðing uttanlands til sjúklingar, ið eru ávístir av Landssjúkrahúsinum. Á Klaksvíkar Sjúkrahúsi og Suðuroyar Sjúkrahúsi eru tað sjúklingaskrivstovurnar á staðnum, sum taka sær av hesum.
Sí kontaktupplýsingar omanfyri, og aðrar hentar adressur á vinstra bredda.
Ferðin
Tá sjúklingur verður ávístur til viðgerð ar uttanlands, verður avtalað um fráferð gjørd við føroyska sjúkrahúsið. Sjúkrahúsið sendir sjúklingi og møguligum fylgjara ókeypis ferðaseðil við telduposti ella postinum.
Í innskrivingini á flogvøllinum verður bókingarnummarið á ferðaseðlunum brúkt saman við passi ella øðrum samleikaprógvi við mynd í. Tíðin fyri fráferð stendur á ferðaseðlinum, og miðað verður móti, at ferðaseðilin hevur áteknaða heimferð áðrenn fráferð úr Føroyum.
Um ferðaseðilin er opin, verður bókingarnummarið brúkt, tá heimferðin verður bíløgd. Um heimferðin ikki verður, sum ásett, skal hetta fráboðast sjúkrahúsinum, sum sendir sjúklingin avstað. Til ber at broyta heimferð um sjúkustøðan er orsøk til tess. Er sjúklingur illa gongdur, og tørvur er á koyristóli á flogvøllinum ella fyri serstakari hjálp, skal hetta boðast frá, tá ferðaseðilin verður bílagdur.
Uppihald uttanlands
Sjúklingar, sum verða ávístir til sjúkraviðgerð uttanlands, verða vístir til eitt sjúklingahotell, tá teir ikki eru innlagdir á viðgerðarstaðnum. Verður fylgjari játtað ur, skal hann altíð brúka sama sjúklingahotell sum sjúklingurin, men kann hava annað uppihaldsstað, tá sjúklingurin er innlagdur. Velur sjúklingurin sjálvur at búgva aðrastaðni, enn sjúkrahúsið ávísir, ber sjúklingurin sjálvur uppihalds– og kostútreiðslurnar. Somu treytir eru galdandi fyri játtaðan fylgjara.
Fylgjari
Vanliga ferðast sjúklingurin einsamallur. Metir yvirlæknin, at sjúklingurin av heilsuávum ikki kann ferðast einsamallur, kann sjúkrahúsverkið bera ferðaútreiðslurnar, so heilsustarvsfólk kann fylgja við sjúklinginum til viðgerðarstaðið. Gera heilt serlig viðurskifti seg galdandi, kann ein persónur – vanliga avvarðandi – verða játtaður at fara við sjúklinginum sum fylgjari.
Er ikki lógarheimild at senda fylgjara við sjúklingi, kann sjúklingurin tó altíð velja at taka fylgjara við sjálvur. Í slíkum føri kann ferðaseðil bíleggjast gjøgnum starvsfólk hjá Atlantsflog, sum hevur arbeiðsstað á Uttanlandstænastuni.
Uttanlandstænastan og sjúklingaskrivstovurnar á Klaksvíkar og Suðuroyar Sjúkrahúsi vegleiða um, hvussu uppihald kann útvegast.
Treytirnar fyri, at sjúkrahúsverkið kann bera ferða- og uppihaldsútreiðslur fyri fylgjara, eru hesar:
Lívshóttandi sjúka og/ella likamligt, sálarligt ella sosialt ófullføri.
Við lívshóttandi sjúku er at skilja eitt nú bráðfeingis lívshóttandi sjúku, tá ið útlit eru fyri at støðan kann versna munandi, og tá ið diagnosa verður sett um lívshóttandi sjúku.
Sálarligt, likamlig og sosialt ófullføri
Við sálarligt ófullføri er at skilja eitt nú sjúklingar, ið hava sálarsjúku ella menningartarn. Við likamligt ófullføri er at skilja eitt nú sjúklingar, ið sita í koyristóli ella á annan hátt eru ófullførir, t.d. vegna aldur, ferðsluvanlukku ella aðrari vanlukku. Um sjúklingur t.d er illa gongdur og hevur trupulleikar at bera viðførið o.a., ber til at skipa fyri praktiskari hjálp á staðnum, og er hetta ikki at rokna sum heilt serlig viðurskifti.
Við sosialt ófullføri er at skilja sjúklingar, ið hava álvarsligar trupulleikar við at ferðast og uppihalda sær einsamallir uttanlands, hóast talan ikki er um likamligt ella sálarligt ófullføri. Um sjúklingur hevur trupult við at finna og at skilja málið, ber tað til at skipa fyri praktiskari hjálp á staðnum. Sama er galdandi, um sjúklingur hevur flúgviræðslu. Tá er møguleiki fyri at sigla/ ferðast við skipi.
Uttanlandstænastan á Landssjúkrahúsinum og sjúklingaskrivstovurnar á Klaksvíkar– og Suðuroyar Sjúkrahúsi taka støðu til, um sjúklingurin lýkur treytirnar fyri at fáa játtaðan fylgjara. Sjúkrahúsið rindar tá ferðina og lutvíst uppihaldið á sjúklingahotelli hjá játtaðum fylgjara. Játtaður fylgjari rindar eitt gjald fyri innivist við kosti, sum er kr. 150,- um dagin, tó ongantíð meira enn kr. 1.500,um mánaðin.
Lóg, kunngerð og vegleiðing til kunngerð eru at lesa aðrastaðnis á ls.fo
Krav til fylgjara
Fylgjarar skulu verða um sjúklingin og hjálpa honum undir viðgerðini uttanlands. Játtaður fylgjari skal vera myndugur og førur fyri at átaka sær uppgávuna sum fylgjari. Fylgjarin skal ikki hava aðrar ábyrgdir, meðan hann er fylgjari hjá sjúklinginum.
Sjúklingur lýkur ikki treytirnar fyri játtaðan fylgjara
um støðan er støðug, ella viðgerðin fevnir um vanligar útvortis kanningar ella afturvendandi eftirlitsvitjan.
Herundir koma:
- krabbameinssjúklingar, sum ferðast til eftirlitsvitjanir ella kyknuliga viðgerð (kemoviðgerð), har hjáárin ikki væntast fyrr enn aftaná heimkomu til Føroyar.
- hjartasjúklingar, sum skulu undir ikki lívshóttandi skurðviðgerðir, m.a. hjarta/æðrakanning, har ikki verður roknað við krúnæðrasjúku, sum krevur opna skurðviðgerð.
Hjartasjúklingar, sum bráðfeingis eru viðgjørdir fyri blóðtøpp á sjúkrahúsinum og verða bráðfeingis sendir nið ur til hjarta/æðrakanning fáa vanliga ikki fylgjara við. Hetta av tí, at viðgerðin á sjúkrahúsinum hevur ført við sær, at sjúklingurin tá vanliga er uttanfyri lívsvanda. Hesir hjartasjúklingar fáa í flestu førum heilsustarvsfólk við, sum skulu tryggja fakliga eftirlitið undir sjálvum flutninginum og veita viðgerð, um hetta er neyðugt.
Í teimum førum, har tað hendir, at sjúklingurin á Ríkissjúkrahúsinum fær at vita, at hann skal til opna skurðviðgerð, so sum „bypass“, verður fylgjari sendur eftirfylgjandi frá tí løtu, at sjúklingurin hevur fingið boðini um skurðviðgerð.
Fylgjari, sum sjúkrahúsið ikki hevur ávíst, skal sjálvur bíleggja og rinda fyri ferðaseðil og uppihald antin á sjúklingahotelli ella aðrastaðni.
Fylgjari til børn og ung undir 18 ár
Er sjúklingur yngri enn 18 ár, ber sjúkrahúsverkið ferða– og uppihaldsútreiðslur, so ein fylgjari kann fara við sjúklinginum uttanlands.Tó hevur fylgjarin eitt egingjald sum er kr. 150,- um dagin, tó ongantíð meira enn kr. 1500,- um mánaðin.
Í serligum førum kann sjúkrahúsverkið tó bera ferða– og uppihaldsútreiðslur soleiðis, at bæði foreldrini kunnu fara við barni uttanlands til viðgerðar. Her kann talan verða um barn ella ungan, ið hevur álvarsligt brek t.d. fjølbrekað, ella lívshóttandi sjúku ella barn/ungan, ið fer at fáa staðfest álvarsama diagnosu t.d. menningartarn, autismu ella lívshóttandi sjúku. Eitt atlit at taka í hesum føri er eisini aldur á barninum.
Er talan hinvegin um umstøður, sum eru støðugar t.d., tá talan er um eftirlitsvitjanir v.m., játtar sjúkrahúsverkið sum meginreglu ikki tveir fylgjarar at fara við einum barni.
Sjúkralega í longri tíðarskeið
Um ein sjúklingur, sum hevur fingið fylgjara, liggur sjúkur uttanlands í 4 vikur ella longri, kann sjúkrahúsverkið bera útreiðslurnar av, at fylgjarar kunnu skiftast um at fara uttanlands at verða um sjúklingin, so ein fylgjari kann vera skiftur út aftaná 4 vikur.
Ynskja fylgjarar at skiftast um at verða um sjúklingin í styttri tíðarskeið, bera fylgjararnir sjálvir ferðaútreiðslurnar. Sjúkrahúsverkið ber tó uppihalds– og kostútreiðslurnar hjá viðkomandi. Velur fylgjari annað uppihaldsstað enn tað, sum sjúkrahúsverkið hevur ávíst viðkomandi, ber fylgjarin sjálvur uppihalds– og kostútreiðslurnar, ið standast í hesum sambandi.
Fylgjari, ið hevur fingið játtað ferða– og uppihaldsútreiðslur frá sjúkrahúsverkinum, skal brúka sama uppihaldsstað sum sjúklingurin.
Atgongd til danskan sjúklingajournal
Undir viðgerð í Danmark, fært tú ein danskan sjúklingajournal, sum tú kanst fáa atgongd til umvegis www.sundhed.dk. Neyðugt er við einum donskum persónnummari (cpr nummari). Føroyska sjúkrahúsverkið syrgir fyri, at tú fær eitt danskt persónnummar, og setir seg í samband við teg um hetta innan fráferð. Hevur tú havt danskt persónnummar áður, fær tú somu tøl aftur.
Innritan á www.sundhed.dk krevur eitt Nem-ID. Hetta mást tú sjálv/ur fáa til vega í Danmark, við at fara til nærmastu Snarskivu (borgerservice) í býnum har viðgerðin fer fram, og hava pass ella annað ID dokument við. Neyðugt er at hava onkran við sum vitni, sum eisini skal hava ID pappír við, sum hevur persónnummar á. Tá tú hevur fingið eitt Nem-ID, ber til at innrita á tín sjúklingajournal á www. sundhed.dk. Til ber ikki at nýta Nem-ID, sum ein møguliga hevur fingið frá føroyskum banka, tí tað kann ikki brúkast í sjúklingahøpi. Spurningar um danskt persónnummar og Nem-ID kunnu setast Uttanlandstænastuni á Landssjúkrahúsinum.
Heimferð
Tá viðgerðin er liðug, kann heimferðin bíleggjast hjá umboði hjá Atlantic Airways, sum hevur arbeiðsstað á Uttanlandstænastuni á Landssjúkrahúsinum, ella á Sjúklingahotell Tórshavn, um gist verð ur har. Í teimum førum, har ferðaseðilin er opin, ella broyting er neyðug, fæst hjálp til hetta við at venda sær til Uttanlandstænastuna ella sjúklingaskrivstovurnar á Klaksvíkar og Suðuroyar Sjúkrahúsi. Er neyðugt við serstakari hjálp til heimferð, vendir deildin ella sjúklingahotellið sær til sjúkrahúsini.
Flutningur uttanlands
Saman við ferðaseðlinum fær sjúklingurin ein flutningsseðil frá sjúkrahúsinum. Tá sjúklingurin kemur heim aftur til Føroya, skal hann senda flutningsseðilin og kvittaninar fyri ferðaútreiðslur til sjúkrahúsið í brævbjálvanum, sum fylgdi við. Síðan verða útreiðslurnar endurgoldnar sjúklinginum. Nærri kunning um, hvørjar flutningsútreiðslur verða endurgoldnar, fæst við at venda sær til sjúkrahúsini í Føroyum. Gevið gætur: Ferðast eigur altíð á bíligasta hátt. Sjúkrahúsið ber ikki útreiðslur til hýruvogn, tó undantikið, um sjúkrastøðan hjá sjúklinginum er so vánalig, at hetta er neyðugt. Tí eigur hetta at verða avtalað við sjúkrahúsini áðrenn.
Minnist til:
Pass ella annað samleikaprógv við mynd.
Hetta verður brúkt á flogvøllinum undan fráferð, eisini um tit skulu hava samband við útlendskar myndugleikar ella peningastovnar.
Sjúkraváttan, sum oftast er útskrivað av kommunulækna, skal latast arbeiðsgevara ella Almannaverkinum.
Heilivágur og møguligar ávísingar (reseptir)
Sjúklingar, sum fáa heilivág við innspræning, t.d. insulin, mugu hava váttan um hetta frá egnum lækna ella yvirlæknanum á sjúkrahúsinum. Loftferðslumyndugleikarnir kunnu krevja at síggja váttan frá ferðafólki, sum hava sproytur í handviðførinum. Váttan um sterkar tablettir fæst á apotekinum, og verður rópt eitt „pillepas“.
Flutningur innanlands
Vanliga siga vit, at allur flutningur skal fara fram við rutunum hjá tí almenna, tað vil siga við Bygdaleiðum og Strandferðsluni. Men tað er altíð sjúkrahúsið, sum tekur støðu til flutningin. Sjúkrahúsið endurrindar útreiðslur í sambandi við flutning vestur á flogvøllin. Endurgjaldið verður veitt frá busssteðgiplássi ella samferðsluhavnini, sum er næst heiminum hjá sjúklinginum.
Sjúklingurin skal tó leggja út og goyma kvittanirnar, sum skulu sendast sjúkrahúsinum saman við flutningsseðlinum.
Flutningur við sjúkrabili
Flutningur beinleiðis av sjúkrahúsi á flogvøllin við sjúkrabili er ókeypis. Tað er bert pláss fyri einum avvarðandi í sjúkrabilinum, um einki starvsfólk er við. Sjúklingar og møguliga avvarðandi mugu av trygdarávum bert hava handviðføri við. Hjálpartól sum koyristólar, gangistativ, kokustólar, rullustólar (rollatorar) og luftmadrassur sleppa ikki við í sjúkrabilin.
Frá flogvøllinum til Sjúklingahotellið Tórshavn
Sjúklingar og ávístir fylgjarar, sum skulu búgva á Sjúklingahotellinum Tórshavn, verða heintaðir á flogvøllinum í Kastrup. Tey skulu fara til „Meeting point“, til høgru fyri útgongdina á flogvøllinum, har eitt hýruvognsstarvsfólk stendur við einum „Sjúklingahotel Tórshavn“ skelti.
Játtaðir fylgjarar ferðast ókeypis við sjúklinginum. Onnur, sum ikki eru játtaðir fylgjarar, hava eitt gjald soljóðandi: 100 kr. fyri avvarðandi vaksin 50 kr. fyri avvarðandi børn. Annars er galdandi at taka bíligasta ferðaflutning.
Beinleiðis á Ríkissjúkrahúsið
Tey, sum skulu beinleiðis á Ríkissjúkrahúsið av flogvøllinum í Kastrup, rinda í fyrstu atløgu fyri hýruvognin, goyma kvittanirnar og fáa peningin endurrindaðan av sjúkrahúsinum. Til ber at koyra beinleiðis á Ríkisjúkrahúsið við bilinum, sum skal til Sjúklingahotellið Tórshavn, um pláss er. Hetta skal tó verða avtalað við sjúkrahúsið í Føroyum áðrenn.
Viðgerð uttanfyri Keypmannahavn
Sjúkrahúsið í Føroyum rindar eisini ferðakostnaðin fyri sjúklingar, sum skulu til viðgerðar uttan fyri høvuðsstaðarøkið, Keypmannahavn. Flutningurin skal fara fram so bíliga, sum ráðiligt er, tað vil siga, helst við bussi ella toki. Eisini her má sjúklingurin leggja út og goyma kvittaninar.
Sjúklingar, sum eru ávístir til viðgerð uttan fyri høvuðsstaðarøkið, verða vístir til uppihaldsstað, sum hoyrir til ávísta sjúkrahúsið ella viðgerðarstaðið. Er uppihaldsstaðið nær við sjúkrahúsið, fær sjúklingurin ikki endurgjald fyri flutningin til sjúkrahúsið.
Føroyska sjúkrahúsið ger av, hvussu flutningurin skal fara fram ímillum ávíst uppihalds– og viðgerðarstað uttan fyri høvuðsstaðarøkið. Eisini her er meginreglan at ferðast skal á bíligasta hátt.
Tá sjúklingur liggur á børu
Liggur sjúklingurin á børu, kemur sjúkrabilur eftir honum, og koyrir hann á viðgerðarstaðið. Tá viðgerðin er av, skal sjúklingurin ella fylgari annaðhvørt venda sær til starvsfólkini á deildini á viðgerðarstaðnum ella til Sjúklingahotellið Tórshavn, sum síðan biður føroyska sjúkrahúsið bíleggja ferðaseðil til heimferðina.
Frá sjúklingahotellinum á flogvøllin
Tá sjúklingur skal heim til Føroyar aftur, rindar Sjúklingahotellið Tórshavn fyri flutningin ímillum hotellið og flogvøllin. Um sjúklingurin ynskir at fara ørindi í býin ella annað áðrenn fráferð, rindar viðkomandi sjálv/ur fyri flutningin til flogvøllin í Kastrup. Sjúklingar, sum búgva aðrastaðni enn ávíst, mugu sjálvir rinda ferðaútreiðslurnar ímillum uppihaldstaðið og flogvøllin í Kastrup.
Sigla heldur enn flúgva
Sjúkrahúsið rindar eisini ferðina hjá teimum, sum heldur vilja sigla við Norrønu. Sjúklingurin og játtaður fylgjari fáa ókeypis kost á ferðini, men sjúkrahúsið rindar ikki fyri bil og biltrygging. Sjúkrahúsið endurrindar ferðina frá atløguplássi til sjúkrahúsið eftir ávísum treytum. Set teg í samband við Uttanlandstænastuna á Landssjúkrahúsinum ella sjúklingaskrivstovurnar á Klaksvíkar og Suðuroyar Sjúkrahúsi fyri nærri kunning. Eins og við flogferðum skal føroyska sjúkrahúsið bíleggja ferðina. Sjúklingar, sum ynskja at sigla úr Danmark til Føroyar, skulu avtala hetta við føroyska sjúkrahúsið, áðrenn farið verður úr Føroyum. Sjúklingar og fylgjarar teirra skipa sjálvir fyri eyka náttargistingum í sambandi við ferðing við Norrønu.
Ferðatrygging
Sjúkrahúsverkið rindar ferðatrygging fyri sjúklingar og ávístar fylgjarar. Tryggingin er galdandi frá degnum fyri viðgerð ella kanning, til sjúklingurin og møguligur ávístur fylgjari eru heima í Føroyum aftur. Tó í seinasta lagi til dagin eftir, at við gerð ella kanning er liðug. Spurningar um tryggingar verða settir tryggingarfelagnum Trygd og ikki sjúkrahúsinum. Hetta merkir til dømis, at um sjúklingurin er fyri stuldri, skal hann venda sær til Trygd og ikki til sjúkrahúsið.
Endurgjald fyri flutning ímillum við gerðarstað og ávíst uppihaldsstað
Sjúklingurin fær endurgjald fyri flutning millum Sjúklingahotellið Tórshavn og viðgerðarstaðið ella sjúkrahúsið, um hann hevur ferðast á ráðiligasta og bíligasta hátt. Serligar umstøður kunnu tó gera, at sjúklingurin av sjúkuávum hevur tørv á ávísum flutningi.
Leiðarin á Sjúklingahotellinum Tórshavn tekur avgerð um, hvussu sjúklingurin skal ferðast. Endurgjald verður bert latið, um avtalað er gjørd við leiðaran frammanundan. Velur sjúklingurin annað uppihaldsstað enn tað ávísta, rindar viðkomandi sjálv/-ur fyri ferðing ímillum uppihalds– og viðgerðarstað.
Sjúklingahotellið Tórshavn
Sjúklingahotellið Tórshavn liggur á Venøgade 8 í Keypmannahavn, tel. (+45) 77336464.
Á sjúklingahotellinum arbeiða føroyskir sjúkrarøktarfrøðingar, sum sjúklingar og avvarðandi kunnu seta seg í samband við alt samdøgrið.
Skrivstovan á sjúklingahotellinum er opin hvønn dag millum klokkan 07.00 og 23.00.
Sjúklingar og avvarðandi kunnu goyma virðislutir sum pening, ferðaseðlar og pass í læstari boks á sjúklingahotellinum.
Á hvørjum kamari liggur ein mappa við praktiskum upplýsingum um sjúklingahotellið Tórshavn.
Sjúklingurin skal boða skrivstovuni á Sjúklingahotellinum Tórshavn frá beinanvegin, tá viðgerðin á sjúkrahúsinum er liðug, tí tá ber ikki til at gista á hotellinum longur.
Lána hjálpartól ella barnavogn
Á Sjúklingahotellinum Tórshavn ber til at lána barnavognar og koyristólar við at venda sær til móttøkuna á sjúklingahotellið. Tey, sum ynskja onnur hjálpitól, skulu boða frá frammanundan, so hotellið fær tíð at fáa tey til vega. Sjúklingar, ið hava tørv á serstakari hjálp á sjúklingahotellið, skulu boða sjúkrahúsunum í Føroyum frá hesum, so sjúklingahotellið fær boð um hetta.
Telefon og internet
Á øllum kømrum er telefon, sum fólk kunnu ringja til, men ikki frá. Tó ber til at ringja millum kømur og til móttøkuna. Sjúklingahotellið Tórshavn hevur ókeypis tráðleyst internetsamband. Eisini eru teldur, sum gestir kunnu nýta. Til ber at senda fax og at avrita fyri eitt lítið gjald.
Serligur kostur
Sjúklingar, sum hava tørv á serligum kosti eitt nú vegna sukursjúku, skulu gera vart við tað á føroyska sjúkrahúsinum, tá tey í felag fyrireika ferðina til Danmarkar.
Kostnaður fyri gisting
Sjúklingar og játtaðir fylgjarar
Uppihald og kostur á Sjúklingahotellinum Tórshavn er ókeypis fyri sjúklingin. Játtaðir fylgjarar skulu gjalda 150 krónur um dagin fyri innivist við kosti, tó ongantíð meira enn 1.500 krónur um mánaðin.
Onnur
Onnur avvarðandi, sum ikki eru játtaðir fylgjarar, kunnu búgva á hotellinum, um pláss er, við at rinda sambært yvirlitinum. Kostnaðurin fyri uppihald fyri náttina er við kosti:
▪ Avvarðandi rinda 600 kr. fyri náttina,kostur íroknaður, tó í mesta lagi 6.000 kr. um mánaðin.
▪ Børn frá 0 til og við 11 ár – ókeypis.
▪ Børn frá 12 til og við 17 ár rinda 300 kr. fyri náttina, kostur íroknaður. Tó í mesta lagi 3.000 kr. um mánaðin.
▪ Gestir, sum ikki hava tilknýti til sjúkling, rinda 700 kr. fyri náttina við morgunmati.
Gevið Gætur, at kostnaðurin fyri uppihald á Sjúklingahotellinum kann verða broyttur. Sí dagførda kostnaðin á síðuni hjá Sjúklingahotellinum her.
Sjúklingur og fylgjari eru vælkomnir móti gjaldi at bjóða gestum til máltíðirnar í matstovuni.
Máltíðir á Sjúklingahotellinum Tórshavn:
Morgunmatur 30,00 kr.
Døgurði 80,00 kr.
Nátturði 50,00 kr
Børn rinda hálvan prís.
Búgva privat
Sjúklingar og játtaðir fylgjarar, sum sjálvir finna sær eitt tilhald t.d. hjá privatum, rinda sjálvi uppihalds– og kostútreiðslur.
Onnur sjúklingahotel og tilhald
Sí aðrastaðnis á heimasíðuni hjá Landssjúkrahúsinum, um tú skalt í viðgerð uttanfyri Keypmannahavn ella í Íslandi.
Á sjúkrahúsinum
Á sjúkrahúsunum í Danmark eru ymisk tilboð, sum sjúklingar og fylgjarar teirra kunnu brúka. Á Ríkissjúkrahúsinum er føroyskur sjúklingavegleiðari, kunningardiskur, kafeteria, kiosk, kioskvognur, bókasavn, gudstænasta, postkassi og telefon.
Eisini ber til at hoyra Kringvarpið á Ríkissjúkrahúsinum. Sjúklingurin fær ein faldara, har nærri verður greitt frá, tá hann verður innlagdur.
Føroyskur sjúklingavegleiðari
Til ber at fáa føroyska sjúklingavegleiðing á Ríkissjúkrahúsinum ella á Sjúklingahotellinum. Les meira um hetta her.
Kanning fyri MRSA
Allir sjúklingar, ið skula í viðgerð á Landspítalinum í Íslandi, skulu potast fyri eina bakteriu, ið hevur heitið MRSA, og sum eru stafylokokkar, ið hava mótstøðuføri fyri flestu antibiotika. Tað er lítið hugsandi, at tygum hava hesa bakteriuna, men skuldi tað víst seg, er hon løtt at týna, men avleiðingin kann verða, at við gerðin á Landspítalinum verður útsett nakað. Fyri at tryggja, at Landspítalið fær kanningarúrslitini í góðari tíð, heita vit á tygum um at fara til kommunulækna at verða potað/ur. Potingarnar verða gjørdar við vattpinnum í nasagluggunum, svølginum, aftanfyri kynsgøgnini og frá eksemi, um tygum hava tað. Er okkurt sár, verður potað frá tí eisini.
Kommunulæknar eru kunnaðir um mannagongdina og skulu tilskila á dyrkanarseðilin, at svarið skal sendast til Landspítalið í Íslandi. Tað er nóg mikið at upplýsa, at tygum skulu í viðgerð á Landspítalinum í Íslandi.
Andlát
Um sjúklingur ella játtaður fylgjari doyr í samband við viðgerð uttanlands, ber heilsuverkið allar útreiðslur av at flyta líkið heim til Føroya. Heilsutrygd letur stuðul til kistu og líkverju eftir umsókn, tó í mesta lagi 5.000 kr. Tey avvarðandi skipa fyri flutningi av flogvøllinum í Vágum til heimstaðið. Sjúklingahotellið Tórshavn hevur eina avtalu við biðumann í Keypmannahavn, sum tekur sær av tí praktiska í samband við at fáa líkið til Føroya. Sjúklingahotellið Tórshavn veitir hjálp í slíkum førum.
Les meira um andlát her.
Endurgjald fyri heilivág
Sjúklingar, ið fara uttanlands, hava ábyrgd av at taka heilivág við til teir dagarnar, teir eru uttanlands. Sjúklingar, sum av sjúkrahúsverkinum verða sendir av landinum, eru at rokna sum innlagdur, til viðgerð á sjúkrahúsinum er endað ella, at viðkomandi er aftur á t.d. Hotel Tórshavn til víðari ambulanta viðgerð. Tað vil siga, at heilivágur í samband við viðgerðina verður goldin og skipaður av sjúkrahúsverkinum. Annar heilivágur, sum persónur hevur brúk fyri og ikki er í samband við viðgerðina, skal keypast og skipast av persóninum sjálvum.
Persónar, búsitandi í Føroyum, og staddir í Danmark í egnum sjúkraørindum, kunnu keypa „reseptheilivág“ á donskum apoteki. Gjaldskvittanin og avrit av reseptini fyri keypið skal sendast Heilsutrygd, sum rindar peningin aftur samsvarandi heilivágsstiganum. Somu persónar kunnu eisini í serligum føri
fáa heilivág sendandi úr Føroyum, um teir eru í uppisetri við heilivági við at seta seg í samband við danskan ella føroyskan lækna og biðja um at fáa sent resept til føroyskt apotek til avgreiðslu. Heilsutrygd rindar flutningin. Fylgjarar fáa ikki endurrindað útreiðslur frá Heilsustrygd uttan í heilt serligum førum.
Kærur
Tað ber til at kæra um sjúkraviðgerðina og um avgerðir viðvíkjandi flutningi ella játtaðum fylgjara. Kærur um sjúkraviðgerðina í Føroyum og Danmark verða sendar til Patientombuddet ella til Landslæknan. Kærur viðvíkjandi rætti til flutning ella játtan av fylgjara verða sendar Kærunevndini í almanna– og heilsumálum. Kærur skulu latast inn innan 4 vikur eftir, at kærarin hevur fingið boð um avgerðina. Í kæruni, sum skal vera skrivlig, verður grundgivið fyri henni. Í serligum førum kann verða sæð burtur frá freistini.
Lógargrundarlag
Sí hentar adressur her og lógargrundarlag um gjald fyri ferða- og uppihaldsútreiðslur fyri sjúklingar og fylgjarar her.


text:
Fyrst komu vertirnir framum, men teir høvdu ikki fingið armarnar niður so høvdu vit javnað aftur. Hóast góð álop frá báðum pørtum komu ikki fleiri mál og tí skuldi dysturin avgerast við brotssparkskapping.
Har vóru vit eitt betur og kunnu tí fegnast um enn eitt steyp í skápið. Myndin á framsíðuni er lænt frá Bjarna Jakobsen, men so hvørt vit fáa fleiri myndir leggja vit tær út her.
Vit ynskja vinnandi liðinum hjartaliga til lukku. Eisini skal her ljóða eitt stórt til lukku við stóra degnum til B36 og øll í og rundanum felagið.
Myndir: Knút Olsen & Rakul Hansen


text:
Javnleikur á Svangaskarði
1. deild menn20-04-2013 - Jónfinn Petursson
Toppliðini í 1. deild hjá monnum, B68 og HB, hittust í dag á Svangaskarði í rættari toppuppgerð. Dysturin endaði, sum hann byrjaði, við málleysum javnleiki.
Hóast vit bitu væl frá okkum, og vertirnir ein part av seinna hálvleiki máttu leika við 10 monnum, megnaðu vit ikki at seta bóltin í málið.
Við dagsins úrslitum í 1. deild og hesum javnleikinum er sera trongt í toppinum, men vit varðveita enn annað plássið.
Toftamenn eru í løtuni langt fremst í deildini, so okkara javnleikur í dag er ikki so galin hóast alt.


text:
Fyrst hava vit vitjan av Daniel Heimstad úr Norge, ið greiðir frá ymiskum í lívinum. Eitt nú um lesturin í teologi/gudfrøði í Norge og frá arbeiðinum hjá hjá familjuni við IGM(International Gospel Mission) í Kenya, Pakistan og Indien. Síðani eru Anita Tausen og Guðri Larsen frá OM-Føroyar og tosa um MOLDOVA, eitt land, sum OM arbeiðir í, á nógvum ymiskum økjum. OM-Føroyar skipar fyri toymisferðum (16.-27. juli) til Moldova (og Albania) í 2017, fyri tannáringar. Les meira og fá meira kunning á: om.fo – og á Facebook: OM Føroyar – og á om.org og her serliga um Moldova.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Dimma.fo skrivaði fyrr í dag, at málið eftir øllum at døma snúði seg eina trætu millum Poul Michelsen og PM øðrumegin og so John Rajani hinumegin. Men soleiðis vendir málið ikki.
Poul Michelsen sigur við Dimma.fo, at hann ikki vil fara í smálutir í sambandi við tær ringu royndir, sum hann hevur av John Rajani, men hann vil gera vart við, at hendan træta einki hevur við PM-heilsølu og aðrar deildin hjá PM at gera.
Greinin ”Poul Michelsen: Eg havi ringar royndir av John Rajani”, sum kann lesast HER, er nú rættað eitt sindur til.
Poul Michelsen sigur tó við Dimma.fo at hann stendur rimmar fast um sína meining um at John Rajani ikki er rætti maðurin at leiða aðalráðið, sum hann sum landsstýrismaður varðar av.


text:
Tað eru nógv, yngri enn 18, sum stríðast við rústrupulleikar. Rústrupulleikar, sum geva ein fyribils lætta, men gera alt verri í seinasta enda.
Eingin rúsviðgerð hevur verið í Føroyum fyri tey, sum eru yngri enn 18 ár.
DAT Ung er fyrsta føroyska rúsviðgerð, serliga ætlað teimum ímillum 15 og 18 ár.
Blákrossheimið skipar fyri rúsviðgerðini. Hon er ambulant og er bygd á sálarfrøðiligu metoduna DAT (“dialektisk atferðar terapi”).
Ert tú ímillum 15 og 18 ár og hevur tú ein rústrupulleika, set teg so í samband við okkum.
Varðar tú av onkrum ungum, sum hevur ein rústrupulleika, ger so somuleiðis.


text:
Ritroynd
Ritroynd (fr. essai, en. essay). Stutt, eyðlisin ritgerð ella grein við persónligum, ofta skemtiligum, dámi, sum viðger eitt evni ella setir fram eina próvførslu uttan at vilja vera fullfíggjað ella fara út í æsir. R. er ikki so hátíðarlig í formi sum tann vísindaliga ritgerðin. At kalla hetta tekstslagið r. stavar frá franska høvundinum Montaigne, sum gav út bók við heitinum Essais, t.e. "royndir", í 1580, fyrsta dømið um hetta tekstslagið. Við heitinum gjørdi hann vart við, at hann ikki gjørdi krav um at hava loyst teir spurningar, sum hann viðgjørdi, ella at hava sett fram nakra lidna heimspekihugsan. Í Onglandi legði Francis Bacon við Essys (1597) støði undir eina ríka enska ritroyndahevd við nøvnum sum Addison, Steele, og úr 20. øld D. H. Lawrence og Virginiu Woolf. Í eldri tíð fevndi r., serliga á enskum, stundum um heimspekiligar yrkingar, t.d. A. Pope: Essay on Man 1732-34. R. er eitt fjølbroytt, opið tekstslag sum tekur skiftandi tíðarrák upp í seg. Í Norðurlondum setti Holberg hugsanir sínar um upplýsing og siðalag fram í r. Í 19. øld vóru bókmentir og mentamál yvirhøvur evni, sum nógvir viðgitnir høvundar skrivaðu r. um, t.d. Sainte-Beuve, Heine, Nietzsche, Brandes. Eisini í 20. øld blómaði r. Eitt eyðkenni, sum fylgir r. yvirhøvur, er, at hon tekur støði í tí persónliga og leitar haðani út í almennari hugleiðingar og útsagnir; umframt tann persónliga dámin eyðkennist r. ofta av óhátíðarligum, skemtandi ella speiskum huglagi. Føroyskir høvundar at r. eru eitt nú Sverri Patursson, Maria Mikkelsen, Tróndur Olsen, Sigurð Joensen, Jens Pauli Heinesen, Oddvør Johansen, Gunnar Hoydal og Hanus Andreassen.